Аёллар футболи. Ўзбекистон U-19 Осиё чемпионати йўлланмаси учун Австралия, Мьянма ва Непалга қарши баҳс олиб боради - "Севинч"\n"Севинч" > Янгиликлар > Янгиликлар > Аёллар футболи. Ўзбекистон U-19 Осиё чемпионати йўлланмаси учун Австралия, Мьянма ва Непалга қарши баҳс олиб боради\nМалайзиянинг Куала-Лумпур шаҳрида шу йили Тайландда бўлиб ўтадиган Осиё чемпионати 2-саралаш босқичига қуръа ташлаш маросими бўлиб ўтди. Қуръага кўра Ўзбекистон U-19 аёллар терма жамоаси «А» гуруҳида Австралия, Мьянма ва Непал терма жамоаларига қарши баҳс олиб боради.\n«В» гуруҳида эса Жанубий Корея, Вьетнам, Эрон ва Ливан терма жамоалари жой олишди. «А» гуруҳи саралаш ўйинлари Мьянмада бўлиб ўтса, «В» гуруҳи вакиллари Вьетнамда Осиё чемпионати йўлланмаси учун кураш олиб боришади. Саралаш баҳслари шу йилнинг 26-30 апрель кунлари ўтказилади. Гуруҳларда биринчи ва иккинчи ўринни эгаллаган жамоалар Осиё чемпионати йўлланмасини қўлга киритишади. Осиё чемпионатида ушбу жамоалар Шимолий Корея, Япония, Хитой ва Тайланд терма жамоаларига қўшилиб, иккита гуруҳ ҳосил қилишади.\nТайландда бўлиб ўтадиган U-19 аёллар терма жамоалари иштирокидаги Осиё чемпионати 2-саралаш босқичи


Кўп болали бувилар\nИшсизлик кўламининг кенглиги, ишлиларга берилаётган иш ҳақининг эса муносиб ҳаёт кечириш учун етарли эмаслиги туфайли кейинги йилларда юз минглаб ўзбекистонлик иш излаб ташқарига чиқиб кетаётгани ҳеч кимга сир эмас.\nБу ҳолат жамият ҳозирча сезмаётган, вақти келиб эса кўплаб муаммоларга сабаб бўлиши мумкин бўлган ижтимоий ҳодисани пайдо қилди.\nАйтаётганимиз ҳодиса ота-онаси иш излаб кетиб, буви ва бувалари қўлида ўсаётган болалардир.\n“Озодлик” мухбири жаҳон бўйлаб нишонланаётган Оила кунида ўзбекистонлик бир-икки бувининг ҳасратларига қулоқ тутди.\nҲалима опа ўзбекистонлик кўп болали бувилардан бири. У саккизта неварани боқмоқда.\n“Ўғил-қизларим иш излаб кетган. Саккиз йилдан бери уларнинг болаларини боқаман”, - дейди Ҳалима опа.\nБир пайтлар Ҳалима опа харитадан ҳатто ўзи яшаб турган Андижонни топа олмасди. 8 йилдан бери жўғрофия муаллими даражасига етиб қолаёзди. Унинг бир ўғли ва бир қизи Россияда. Яна бир ўғли Кореяда. Андижонда эса у каби кўп болали бувилару бувалар жуда бисёр.\nЖиззахлик Зулфия опа ҳам кўп болали бувилардан бири. У икки неварани тетапоя қиляпти.\nБир қарашда Зулфия опанинг юки енгил кўринади. Ҳар ҳолда 8 та эмас-ку, Ҳалима опаникидай. Лекин...\n“Куёв болам Москвага ишлашга кетганди. Бултур кузда ўлдириб кетишди. Ёқиб юборишибди. Кулини олиб келиб кўмдик. Қизим болалари билан келиб ўтирибди ”, - дейди Зулфия опа.\nЗулфия опа – бева. Унинг вояга етмаган уч фарзанди бор. Эри ўлган қизи ҳам мана 7 ойдирки, унинг уйида яшаяпти. Шу кунда Зулфия опаникида унинг ўзини қўшиб ҳисоблаганда 7 киши яшайди. Хўш, шунча одам нима еб, нима ичяпти?\n“Иккита боламга 30 минг сўм пенсия, 12 минг сўм нафақа оламан. Бундан ташқари, кичкина дўконим бор. Шу билан 7 кишини боқаман. Қорнимизга есак, устимизга йўқ. Устимизга олсак, қорнимиз оч қолади”, - дейди Зулфия опа.\nЗулфия опа невара боқаётган бир ўзи эмас, Жиззахда ундайлар кўплигини айтгандан сўнг “Озодлик” мухбири Жиззахга тасодифий рақамга қўнғироқ қилганида телефон гўшагини кўтарган аёл: “Яхши бўлди, телефон қилганингиз. Чарчадим бу қийинчиликлардан. Гапиравераман энди. Менга деса ўлдириб юборишмайдими”, - дея гап бошлади.\nСуҳбат давомида аён бўлдики, унинг ҳам фарзандлари Россияда, невараларини эса ўзи катта қиляпти.\nНевараларингизнинг тарбияси қандай бўлаяпти? Ота-онаси Россияда юрган бўлса...\nҚандай бўларди, очин-тўқин катта бўлишяптида...\nАндижонлик Ҳалима опа эса бувилари қўлида қолган болалар тарбияси тўғрисида гапирар экан: “ Албатта, ота-онасининг олдида бўлса, яхши бўларди. Биз, каттабувилар, кўнгли оғримасин, деб юмшоқ гапирамиз, тарбияси бузилади-да... ” - дейди.\nОта-онаси узоқда, буви ва бувалари қўлида ўсаётган юз минглаб ўзбек ўғил-қиз – бутун бошли бир янги авлод эрта ўтиб, индинга жамиятга қўшилади. Бу янги генерация – набиралар авлоди қандай авлод бўлади? Ота-она меҳрини кўрмай улғайган бу йигит-қизлардан нимани кутишимиз керак? Бу жамиятшунослар ҳозирданоқ ўйлаши лозим бўлган масаладир.\nЯнги авлоднинг ўзгачалигини эса ўқитувчилар ҳозирданоқ сезмоқда.\n“Шу кунда ўқувчилардан ярмининг ота-онаси Қозоғистонда, Россияда. Бувилар невараларини етарли назорат қила олмайди, натижада болалар ҳеч кимга қулоқ солмайдиган, ҳеч кимни тан олмайдиган бўлиб ўсяпти, ҳар хил гуруҳларга қўшилиб кетяпти”, - дейди муаллима Гулнорахон.


Куйган ота қотилнинг ўлдирилишини талаб қилмоқда\nХатлон вилоят прокуратураси масъулларига кўра, Фирдавс Саидов Тожикистон Жиноят кодексининг ўн битта моддаси бўйича айбдор топилган.\nТожикистоннинг Қўрғонтепа шаҳрида ваҳшиёна қотиллик содир этган Фирдавс Саидов умрбод қамоқ жазосига ҳукм қилинди.\n2010 йил декабрида Қўрғонтепада яшовчи бир оиланинг уч фарзанди - 9 ёшли Шоҳжаҳон, 13 ёшли Лобар ва 15 ёшли Наргизни қатл қилган тожикистонлик 18 ёшли Фирдавс Саидов қолган умрини республика қамоқхоналарининг бирида ўтказади.\nТожик жамиятини ларзага солган мазкур қотиллик юзасидан жиноят ишини ўрганиб чиққан Хатлон вилоят маҳкамаси ана шундай хулосага келди.\nХатлон вилоят прокурори ёрдамчиси Варқа Зайниддиновнинг Озодликка маълум қилишича, Фирдавс Саидов Тожикистон Жиноят кодексининг ўн битта моддаси бўйича айбдор, деб топилган.\n- Шундан бештаси, яъни қотиллик, балоғат ёшига етмаганни зўрлаш ва босқинчилик кабилари ўта оғир жиноятлар саналади. Юқорида айтилган айбловлар суд жараёнида ўз исботини топди. Шу важдан Хатлон вилоят маҳкамаси Фирдавс Саидовни умрбод қамоқ жазосига ҳукм қилди, - деди Хатлон вилоят прокуратураси расмийси Зайниддинов жаноблари.\nШуни ҳам айтиш лозимки, Фирдавс Саидов иши бўйича маҳкама жараёни ёпиқ эшиклар ортидан ўтказилди.\nХатлон вилоят прокуратураси масъули Зайниддиновнинг маълум қилишича, Саидов балоғат ёшига етмаган жабрланувчилардан бирига жинсий тажовуз қилганлиги сабабли Тожикистон қонунлари шуни тақозо қилган.\nАммо Фирдавс Саидовнинг оқловчиси Алишер Файзуллоев ўз ҳимоясидаги шахсга қўйилган айблардан баъзилари маҳкама жараёнида ўз тасдиғини топмаганини ва суд ҳукми адолатсиз бўлганини таъкидлаб, бу борада ҳар қандай изоҳдан тийилишини айтди.\nАйни пайтда марҳум – Шоҳжаҳон, Лобар ва Наргизларнинг ота-онаси суд ҳукмидан норози бўлмоқдалар.\nЁруғ дунё билан жуда эрта видолашган болаларнинг отаси Олим Бекназаров Хатлон вилоят маҳкамасидан қонга қон қасосини талаб қилмоқда.\n- Шу воқеага 176 кун бўлган бўлса, мен ҳар кун бир марта ўлиб тириламан. Бу кунни душманимга ҳам раво кўрмайман. Ҳукм билан рози эмасман. Биз оилам билан қонга қон қасосини сўрадик. Лекин: “Бизда ўлим жазоси йўқ”, деб айтишди, - дер экан болаларнинг отаси Олим Бекназаров фарзандларининг қотилидан қасос олиш ниятидан қайтмаслигини яширмади.\nЭслатсак, бундан икки ярим йил муқаддам Эрон маҳкамаси “кўзга кўз қасоси” сўралган даъвони қондирган эди.\nТожикистонлик судялар бу мамлакат Адлия тизими Эрондагидан фарқли равишда шариат қонунларига асосланмаганини, шу важдан Бекназаров жаноблари талаби эътиборга олинмаслигини билдирмоқдалар.\nАйтиш лозимки, дунёга демократик ва дунёвий давлат сифатида танилган Тожикистонда 2004 йил 17 апрелида Жиноят кодексига ўзгартиш ва қўшимчалар киритилиб, ўлим жазосига икки йиллик мораторий эълон қилинганди. 2006 йилдан буён ҳар йили мораторий муҳлати узайтирилиб келинади.\nГарчи Европа Иттифоқи минтақа ва дунёнинг бир қатор давлатлари сингари Тожикистонни ҳам ўлим жазосини бутунлай бекор қилишга даъват этиб келса-да, тожик расмийлари мамлакатда ўлим жазосини бутунлай бекор қилиш борасида ҳали аниқ бир қарорга келганлари йўқ.


Kutubxona - Gʻulom Karimiy. Arslonxon minorasi (hikoya) / Kiril\nSiz shu sahifadasiz: Gʻulom Karimiy. Arslonxon minorasi (hikoya) / Kiril\nАсар номи Арслонхон минораси (ҳикоя)\nАрслонхон минораси (ҳикоя)\nҲижрий 523 йилнинг жазирама ёзи. Пайканд – Бухоро карвон йўлида йўловчи сийрак. Карвонлар салқинда йўл босишни мўлжаллаб, жазирама туш пайтини карвонсарой ва работлар девори соясида ўтказиб, ҳордиқ чиқаришади. Офтоб ғарбга оғиб, тиғи ўтмаслашгач, карвонсаройлардан биридан бир тўп қуролланган отлиқлар қўш отли, заррин соябон арава ҳамроҳлигида Бухоро сари йўлга тушди. Отлар гижинглаб, сувлуқларини чайнаб, олға талпинсалар-да, суворийлар тизгинни тортиб, оҳиста йўл босишар, имиллаб бораётган аравадан илгарилаб кетмасликка уринишарди. Отлиқлар барчаси пўлат совут ва дубулға кийишгани, қимматбаҳо от абзаллари, олдинда бораётган ясовул кўтариб олган баланд туғдан улар хонинг шахсий соқчилари экани дарҳол четга чиқиб йўл берган йўловчилар ва йўл бўйидаги қишлоқлар аҳолисига тез аён бўларди. Бироқ негадир, ҳамиша кумуш эгарли, зар ёпинчиқли қорабайир отда савлат тўкиб борадиган Мовароуннаҳр хоқони қорахоний Арслонхон Муҳаммад ибн Сулаймон кўринмас эди. Соябон арава ортида бошларига салла ўрашгани ва қуролсиз эканликлари боис бошқалардан яққол ажралиб турган икки-уч табиб, шунингдек, зарбофт тўнли бир неча мулозим хомуш ва ўйчан ҳолда бир-бирлари билан пичирлашиб гаплашиб боришарди. Соябон аравада ётган хоннинг хасталигини сир тутишга ҳарчанд уринишмасин, совуқ хабар шамолдек ўзига йўл топиб, хон мавкаби Бухорога етиб келмасданоқ, ёшу қари бухороликлар бундан воқиф бўлишди.\nАрслонхоннинг Бухорога ташрифи ҳар гал ғоят тантанавор кечар, шаҳар дарвозалари олдида карнай-сурнайлар чалинар, нафақат аъёну умаролар, уламою боёнлар, балки оддий бухороликлар ҳам фавж-фавж бўлиб, улуғ ҳукмдорни қаршилаш, садоқату ихлосларини изҳор этиш учун чиқишарди. Бу гал эса аҳли Бухоро хоннинг ташрифидан хурсанд ёки хафа бўлишини билолмай, ҳайрон эди.\nПайкандга сув чиқариш учун қазилаётган ариқ ва вайрона шаҳарни қайта тиклаш мақсадида бошланган қурилиш ишларини кўздан кечириш учун борган ҳукмдорнинг қўққисдан оёқ-қўли фалажланди. Не-не табиблар, ҳакими ҳозиқлар дардига даво топишолмади. Оёқлари тамоман шол бўлиб, муолажадан сўнг фақат қўлларини сал ҳаракатлантира оладиган бўлди. Тақдирга тан берган Арслонхон пойтахт Самарқандга қайтиб, қурултой чақириб, Мовароуннаҳр тожу тахтини тўнғич ўғли Насрга топширишни кўнглига тугиб қўйди.\nХонга азият етмасин, дея ғоят секин йўл босган мавкаб кечқурун Сумитанга етиб келди. Арслонхон тахтиравонда ётган ҳолида Бухоронинг Чаҳор Бакри – Абубакр Фазл, Абубакр Ҳомид, Абубакр Тархон ва Абубакр Саъд қабрларини тавоф қилиб, муҳтожларга назр-ниёзлар улашди. Тунни Сумитанда мозор ёнида ўтказиб, тонг отиши билан хон мавкаби Бухорога йўл олди.\nХон хасталигини элу юрт мусибати деб билган бухороликлар қиёфаси ғоятда маҳзун. Хон, беморлиги ва бемажоллиги сабаб, аъёнлар ва раият билан кўриша олмаслигини ясовуллар эълон қилгач, халойиқ йўлнинг икки тарафига четланди ва отлиқ соқчилар қуршовидаги соявон арава Қоракўл дарвозасидан шаҳарга кирди. Ҳамиша найзаларини азот кўтариб юрадиган соқчилар ғусса аломати сифатида найза учларини ерга қаратишган. Арава ортидан мунғайиб келаётган бухороликларнинг кўзларида ёш йилтирарди. Ахир, Бухоро ободлиги, халқ осойишталиги ва фаровонлиги учун Арслонхончалик жон куйдирган ҳукмдорни тарих кам кўрган.\nАрслонхон ўзини саройга ёки Аркка эмас, жоме масжидига олиб боришни буюрди. Ўн йилча аввал ўз фармойиши билан қурилган муҳташам масжид олдида уни аравадан тахтиравонга олишди. Хоннинг паҳлавон гавдаси анча кичрайиб, қушдек енгил бўлиб қолган, мош-гуруч соқолли юзи рангпар, қалин қошлари остидаги кўзлари ич-ичига чўккан бўлса-да, ҳамон тийрак. Масжид олдида қад кўтарган юксак минорага боқаркан, туйқус хоннинг кўзлари ёлқинланди. Минора қурилганига икки йил бўлди, холос, бироқ довруғи етти иқлимга таралди. Узоқ-яқин ўлкалардан Мовароуннаҳрга келиб-кетаёган савдогар ва сайёҳлар Бухородан сўз очишганда гапни минора таъриф-тавсифидан бошлашади. Бунёд этилиши ҳамоно, қадимий шаҳар тимсолига айланган беназир иншоотнинг пастидан тепасигача муайян оралиқда безаклар алмашина боради. Жонсиз ғиштлар меъмору муҳандислар иродаси билан турли ҳандасавий шакл-нақшлар ясаб, белбоғлар билан ажратилган безаклар ёрқин бўёқлар билан пардозлангач, шакллар уйғунлиги ва ранглар жилосидан гўёким уларга жон битган ва жўр бўлиб, мангу ҳаёт қўшиғини куйлашаётгандай эди. Нигоҳни миноранинг бирон-бир қисмида узоқ тўхтатиб туриш мушкул: гоҳ жимжимадор тўлқинсимон безаклар, гоҳ нафис ҳандасавий шакллар, гоҳ баланддаги равоқлар тепасидаги қуббачалар кўзни олиб қочаверади. Бобил минораси ва Искандария маёғидан сўнг рўйи заминда бундоқ муаззам минора қад ростлаганини бани башар тарихини сув қилиб ичган муаррихлар ҳам айтиб беришолмайди.\nМинорадан кўз узолмай турган хон хаёлида икки йил бурунги воқеалар жонланди. Бир неча аср қўр тўкиб турган эски минора кошинлари кўчиб, ғиштлари нураб, қўққисдан қулаб, бир тўп тупроғу ва ғишт уюмига айланди. Хайриятки, воқеа тунда рўй берганидан ҳеч кимга шикаст етмади. Жоме масжидини янгитдан тиклаган Арслонхон айни қулаган миноранинг ўрнида янги минора қурдиришга қарор қилди. Эски миноранинг умри калталиги сабоқ бўлиб, янги минора имкон қадар узоқ муддат пойдор турмоғини истар эди. Ўшанда у уста Бақони ҳузурига чақириб, аркда яккама-якка суҳбатлашган. Олис ўлкадан келган элчиларни қабул қилиш маросими эндигина тугаб, элчилар ва аркони давлат саломхонани тарк этишган, хон бошида олмосдан қадалган тож ва заррин чопонда кўзларини бир нуқтага қадаб, ўйчан ўтирарди. Меъмор таъзимдан сўнг ҳукмдор кўрсатган жой, одатда, бош вазир ўтирадиган зарҳал курсига қунишибгина ўтирди.\n– Не сабабдан чақирганим аён бўлса керак, – деди хон тахт суянчиғига ястаниб. – Минора қулагани, эҳтимол, аршдан бир пайғом, яъни «янги масжидга янги минора ярашур», - деган ишорадир. Бироқ минора ёлғиз муаззинлар азон айтиши учун қурилмаса, дегандим. Миср мамлакатидаги Искандария шаҳрида денгиздаги кемалар адашмай бандарга етмоғи учун улкан маёқ қурилганидан хабаринг бор. Бухорода денгиз йўқ. Бироқ чор тарафдан келадиган карвонлар қум денгизини кесиб ўтурлар. Минора ҳали чўл ичкарисида бўлган карвонлар кўзига ташланса, ниҳоят манзилга яқинлашган йўловчиларга далда ва руҳий мадад бўлур. Кошки, Бухорода боқий турадиган минора бунёд этолсак! Хўш, бу хусусда не дейсен?\nХондаги жонланиш уста Бақога кўчиб, ҳаяжондан жойида бир қўзғалиб қўйди:\n– Олампаноҳ! Кўҳна минора қулаб тушгандан бери қулингизда тиним йўқ. Аълоҳазратдан бирон фармойиш бўлмаса-да, қодир Оллоҳ дилимга солдимикин, туну кун хаёлимда янги миноранинг тарҳига оид турфа фикрлар ғужғон. Ул минора хаёлимда аллақачон қад ростлаган. Бунёд этсак, шубҳасиз, рубъи маскундаги миноралар арслони бўлур!\n– Баракалла, отанг бежиз Бақо номини қўймаган. Анинг тарҳини қоғозга туширдингми?\n– Йўқ ҳали, ҳазрат. Амр этсангиз, шогирдларим билан уч кунда бажо келтурурмен.\n– Бугундан кириш! Хазинадан сўраганингча маблағ берилур. Минора битгач, меъмор, муҳандис ва қурувчиларга минорага ишлатилган ғиштлар сонига тенг кумуш танга инъом этурмен...\nУста Бақо номига муносиб улуғ бир ишга жазм этганига Арслонхон минора пойдевори учун қазилган чуқур хандақни кўрганда яна бир бор иқрор бўлди. Хандақдаги сув коризлар орқали оқизилиб, туби қуритилган, пойдевор учун жой тайёрлаётган қурувчилар тепадан қараганда митти одамчалар бўлиб кўринарди.\n– Минорани замин қаърига эмас, самога қаратиб қур, дегандим-ку, – дея ҳазиллашди кайфияти кўтарилган хон.\n– Заминда пойдевори қанча мустаҳкам бўлса, самога парвози шунча юксак бўлади, шоҳим, – деди уста Бақо, ҳозиржавоблик билан. – Алҳол, иноят кўрсатиб, минора пойдеворининг илк ғиштини муборак илкингиз ила қўйсангиз.\nХон шахт билан зар чопонини ечди. Оқ чакмонда хоннинг мушакдор қомати янада бўртиб кўринар, барча қизиқсиниб, унинг хандаққа тушишини кутарди. Аъёнлар эътирозига қарамай, хон лопиллаб турган узун нарвондан хандақ тубига тушди. Хумдонда обдон пишган ёмбидек қизғиш япалоқ чорси ғиштни зумрад, ёқут кўзли узуклар тақилган қўлида бир зум салмоқлаб, қурувчилардан бири катта ёғоч идишдан белкуракда олиб ерга тўккан қоришма устига қўйди...\nХонни масжид ичкарисига олиб киришди. Халойиқ намозга келишига ҳали вақт бор. Арслонхон ётган ҳолида касаллик оқибатида букилмайдиган бўлиб қолган қоқшол қўлларини кўкка чўзиб, пичирлаб дуолар ўқиб, Оллоҳга ибодат қилди. Шу асно хон фармонига кўра шаҳар ташқарисидаги Намозгоҳ масжиди қурилишига бошчилик қилаётган уста Бақо етиб келди. Соч-соқоли оқарган меъморни ясовуллар кийимини алмаштиришга ҳам фурсат бермай, ошиғич келтиришди. Сал букчайган уста Бақонинг эгнида яктак, бошида тумоқ, белида фўта, оёқларида маҳси-кавуш. У ҳар куни қурилишгоҳга тонг саҳардан келиб, кун бўйи тиним билмас, чизмаларни ушлаб, ҳавозалар бўйлаб гоҳ юқори кўтарилар, гоҳ пастга тушар, ҳар жойда ҳозиру нозир бўлиб, ҳар бир ғиштнинг терилишига син солиб, ишни кузатар, бирон жой кўнглига ўтиришмаса, муҳандису қурувчиларга хатоларини англатиб, амрона ўша жойни бузиб, қайта қуришни буюрарди. Сўзини ҳеч ким икки қилолмас, зеро уста Бақо Арслонхон ёрлиғи билан қорахонийлар салтанатининг бош меъмори лавозимига тайинланган. Уста Бақо хоннинг аянчли аҳволидан гарангсиб, беморга жавдираб қарар, устма-уст таъзим қилар, тили калимага келмасди. Унинг аҳволини тушунган Арслонхон ўзи сўз қотди:\n– Кўп вақтингни олмасмен, уста. Бухоро мен учун азиз, бироқ узоқ тўхталишга бу гал фурсат йўқ. Дилим суҳбатингга мойил. Холи суҳбатимиз ўзинг қурган минора тепасида кечишини истаймен.\n– Олампаноҳ, минора бунёдкори – сиз. Қулингиз эзгу ниятингиз рўёбга чиқишига восита бўлган бир меъмормен. Бироқ, минора тепасига чиқмоқ сизга азият бўлур...\n– Бошқа иложим йўқ. Бухорони бутун бўйи-басти билан кўрмоқ истаймен. Минора тепасидангина бунинг имкони бор.\nАрслонхон аъёну мулозимлар эътирозига ҳам қулоқ солмади. Уни икки навкар бири бош, иккинчиси оёқ тарафидан кўтариб, зиналардан масжид томига олиб чиқишди. Бу ердан минора ёнбошига ташланган кўприкча қаршисида эшик очилган эди. Навкарлар хонни авайлаб минора ичига киришди ва қўлида машъал кўтарган ясовул ортидан ним қоронғуликда эҳтиёткорлик билан айланма зинадан тепага кўтарила бошлашди. Борган сайин минора ингичкалашиб, пиллапоялар торайиб, чиқиш қийинлашарди. Ниҳоят, миноранинг тепадаги яна кенгайган қисмига чиқишди. Мармар қопланган айлана саҳнда ўн олтита равоқли дарчадан чор атроф кафтдагидек яққол кўзга ташланади. Бироз нафасини ростлаган хонни саҳн бўйлаб айлантиришди. Хон ҳар бир дарчадан пастда ястанган шаҳри азимга ютоқиб тикилар, гўёки Бухоронинг сувратини кўз қорачиқларига жойлаб олмоқчи бўлар эди.\nМана, Бухорода қурилган илк буюк иншоот Арк, нарироқда Исмоил Сомоний мақбараси, унинг ёнида Чашмайи Аюб обидаси. Бир тарафда ўзи қурдирган сарой ва мадраса. Мадраса ҳовлиси кимсасиз. Бинобарин, талабалар дарсхоналарда мударрислар сабоғини тингламоқда. Зарафшондан чиқарилган ва шаҳарни кесиб ўтиб, ҳовузларни оби ҳаёт билан таъминлайдиган Шоҳруд ариғи кумуш тасма каби товланади.\nҲаётлигида «отам» дея эъзозлагани Шайх Ҳасан Намадпўш хонақосининг мовий гумбазларида хоннинг нигоҳи михланиб қолди. Шайх Ҳасан ибн Юсуф Бухорий доимо намад хирқа кийиб юргани учун «Намадпўш» лақабини олган. У ўттиз йил узлуксиз рўза тутди. Ифторликка ҳам фақат шолғом ва кўкатлар тановул қиларди. Зоҳиран дунёдан этак силкигандек кўринса-да, шайх Бухоро аҳолисининг иймон-эътиқоди кучайиши учун қаттиқ қайғурарди. Яккама-якка суҳбат қурганларида Арслонхонни фақат хайрли ишларга ундарди. Шайх ўн тўрт йил аввал суиқасд натижасида шаҳид кетди. Бироқ ўгитлари хоннинг қулоғига қуйилиб қолган. Пирининг дуоси боис Арслонхон ҳукмронлиги даврида Бухорода ҳатто пойтахт Самарқанддагидан ҳам зиёда бунёдкорлик ишлари амалга ошди. Икки қатор девор билан ўраб олинган шаҳар ташқарисидаги қишлоқлар, далаю боғларни ҳам минора тепасидан томоша қилиш мумкин. Мана, Хоразм тарафдан Варахша йўли бўйлаб турнақатор карвон келмоқда. Туялардаги той-той юклар орасида нималар борлигини тусмоллаб билиш мумкин. Хоразмлик савдогарлар Эдил бўйидаги Булғор, ҳатто ундан шимолроқдаги Рус ўлкаларигача бориб савдо қилишади. Мовароуннаҳр молларини у ерларга элтишса, шимолий юртлардан олмахон, сувсар ва бошқа жониворлар мўйналари, булғорий чармни Бухоро ва Самарқанд бозорларига келтиришади. Ўзлари ҳам бойишади, тўлаган божларидан давлат хазинаси ҳам даромад кўради. Арслонхон шаҳар дарвозасига яқинлашаётган карвонни армонли нигоҳ билан кузатаркан, Юсуф Хос Ҳожибнинг талай қисми ўзига ёд бўлиб кетган «Қутадғу билик» достонининг савдогарлар ҳақидаги бобидан бир байтини пичирлаб такрорлади:\nТуғардин батарқа юриб тезгинур,\nТиламиш тилакинг сенга келтирур.\nАжаб, очундаги ҳар касбу корнинг ўзига хос афзаллиги бор. Ҳатто хон ҳам қаламрави сарҳадидан ташқари чиқолмайди. Савдогарлар эса, Машриқдан Мағрибгача шамолдай кеза олурлар. Арслонхон баъзан ҳузурига келган савдогарлардан рўйи заминдаги ўзи кўрмаган турфа элу элатлар, шаҳарлар, дарёлар, тоғлар, чексиз ўрмонлар, олти ойлаб қуёши ботмайдиган юртлар ва бошқа ғаройиботлар ҳақида эшитганда, беихтиёр ҳавасланар, билдирмасдан хўрсиниб қўярди.\nШаҳарнинг шарқий деворига яқин жойда катта майдонда қизғин бораётган Намозгоҳ масжиди қурилишини кузатгач, Арслонхон бошини базўр буриб, уста Бақога жилмайиб қўйди.\n– Халқ ва қурилишда ишлаётганлар сизни дуо қилишмоқда, ҳазратим, – деди, унинг нигоҳидан фикрини уққан меъмор. – Қурувчилар учун хайрия тариқасида қўшимча озуқа ва зарур буюмлар келтириб бераётган бухороликлар бисёрдур.\nНамозгоҳ масжиди қурилаётган Шамсобод мавзесида бир пайтлар қорахоний ҳукмдор Шамсулмулк сарой қурдирган ва атрофида боғ-роғлар барпо эттирган. Атроф - жавонибдаги даштнинг катта қисмини девор билан ўраб, қўриқхона қилган. Қўриқхонада қуён, тулки, оҳу ва архарлар тез кўпайиб, тўқайлар орасидаги кўлларда ёввойи ғозу ўрдаклар гала-гала сузишарди. Хон Шамсободда дам олар, ов қилиб кўнглини ёзарди. Замон ўтиб, сарой анча хароб бўлди. Собиқ қўриқхона ҳудуди хушманзара бўлгани учун бухороликлар байрамларда сайилга чиқишарди. Арслонхон бу ерда ҳайит намозлари ўқиладиган масжид қурдиришга қарор қилди. Шунда халқ ҳайит кунлари шаҳар масжидларига тиқилишмай, кўпчилик Шамсободга боради. Ҳайит намозидан кейин сайил ва томошалар ўтказиладиган жой ҳам шу яқинда. Бошқа пайтларда Намозгоҳ Шамсобод ва атрофидаги қишлоқлар аҳолисига жоме масжиди сифатида хизмат қилаверади.\nХоннинг унсиз кўз ишорасига кўра, уни саҳнга ўтирғизиб, ёнбошига ёстиқлар қўйишди. Уста Бақо ёнига чўккалади.\n– Оллоҳ берган бу дардга ношукрлик этмасмен уста, – деди Арслонхон маҳзун тортиб. – Мени йигирма етти йил улуғ бир мамлакат тахтига ўтирғизган, улкан бунёдкорликларга изн бериб, халқнинг дуосига сарафроз этган Оллоҳ энди дард юборганида, дилимдан заррача ношукрлик ўтса, бу қулини бандам демасин. Ахир, Парвардигор ўз пайғамбари Аюб алайҳиссаломга синов тариқасида дард ва мусибатлар юборганда, ҳазрат Аюб чидаб, шукр этганлар-ку! Ул зотнинг қадами Бухорога ҳам теккан. Ҳассаларининг учидан ҳосил бўлган чашма сувидан ҳамиша ихлос билан ичганмен. Улуғлар ҳаёти ва бардоши биз учун ибратдур, албатта.\nФақат бир армоним ўзим билан кетадиган кўринадир. Пайкандни – беш аср илгари Қутайба вайрон этган қадимий шаҳарни қайта обод этмоқчи, бир вақтлардаги каби Бухорою Самарқанд қаторида турувчи улуғ шаҳарга айлантирмоқчи эдим. Афсус, насиб этмади....\n– Ҳали имкон бўлур, хоқоним. Каломи шарифда айтилганким: «Фаллазийна аману ва амилу лаҳум мағфиратун ва ризқун карим» . Яъни: «Иймон келтирган ва яхши амаллар қилганлар учун мағфират ва улуғ ризқ бўлур». Ажаб эмас, дард берган эгам шифосини ҳам берса.\n– Қайдам, уста, бу ниятимни рўёбга чиқариш амримаҳол, шекилли. – Хон бир муддат узоққа тикилганча жим қолди. – Соғлом пайтимда сиёсатимдан қўрқиб, улуғу кичик амру фармонларимни сўзсиз бажарарди. Фалажга мубтало бўлишим билан, лашкар беклари орасида: «Арслонхон бутун хазинани қурилишларга, харобаларга сув чиқариш учун ариқлар қазишга совурмоқда. Оқибатида лашкар маоши кечикмоқда. Хоннинг куёви – салжуқийлар салтанати султони Санжарнинг лашкарлари биздан бир неча бор кўп маош олишаркан. Яна деярли ҳар йили бирон юртга юриш қилиб, сонсиз ўлжалар билан қайтишади. Биз – қорахонийлар лашкарининг салжуқийлар лашкаридан қаеримиз кам?! Биз ҳам ҳарб ишига моҳир туркийлармиз. Хон хазинадан яхши маош беролмаса, бирон юртга ғазотга бошлаб борса бўлади-ку!» – деган гап-сўзлар тарқалиб, фитна етилаётгани хабарини етказишди. Албатта, фитна уруғи аввалдан мавжуд бўлиб, фитначилар қулай фурсатни кутиб юришган. Дарҳол Пайканддаги қурилишларни тўхтатиб, бор маблағни лашкарнинг маошини ошиғи билан тўлашга сарфладим. Шундай қилмаганимда фитналар бўрони қўзғалиб, салтанатда парокандалик юз бермоғи мумкин эди. Янги фитналарнинг олдини олиш учун мен тўнғич ўғлим Насрни хон деб эълон қилдим. Алҳол, пойтахтга бориб, тожу тахтни унга топширмоқчимен.\n– Қарорингиз одилона ва оқилонадур, аълоҳазрат, – тасалли беришга шошилди уста Бақо. – Ўғлингиз тахтга ўтиргач, ўгит ва йўл-йўриқларингиз асосида юртни бошқарур. Иншооллоҳ, шаҳзода сиз бошлаган хайрли ишларни охирига етказур.\n– Афсус, мен бундай деб ўйламасмен. – Хон яна нигоҳини кўз илғамас кенгликларга қадади. – Ёшлигимдан улуғ донишманд Юсуф Болосоғунийнинг «Қутадғу билик» асарини севиб ўқирдим. Назаримда, бу улуғ зотнинг ўгитлари Оллоҳ каломи ва пайғамбаримиз саллаллоҳи алайҳи васаллам ҳадисларидан сўнг энг тўғри дастуриламалдур. «Қутадғу билик»да ҳукмдор халқ фаровонлиги ва осойишталигини таъминлаши, вазирлар бу ишда унга таянч бўлишлари лозимлиги айтилган. Бироқ беклару вазирлар, қорахонийлар хонадонига мансуб шаҳзодалар орасидан мени англагувчи одамни кам топдим. Шу боис улардан бирини эмас, сени ушбу суҳбатга чорладим. Яқинларимдан фақат қизим Моҳитуркон мени англарди. Уни салжуқийлар пойтахти Марвга келин қилиб узатаётганимда: «Она қизим, хазинадан хоҳлаган нарсангни олиб кет», - дедим. Қизим шундай жавоб берди: «Отажон, мумкин бўлганида сизни ва онажонимни олиб кетардим-у, бунинг иложи йўқлигини биламен. Амр қилсангиз, котиблар сиз қўлдан қўймай ўқийдиган «Қутадғу билик» китобидан бир нусха кўчириб берсалар. Мен ҳар гал уни қўлга олганимда, ҳойнаҳой, отажоним ҳам ҳозир шу китобни ўқиётган бўлсалар керак, деб сизни ўйлаймен».\nБир куни қизимдан изтиробли мактуб олдим. У малика сифатида эрига маслаҳат берибди: «Шоҳим, пойтахтингиз Марвда катта мадраса қурдирсангиз. Илмли одамлар кўплаб етишса ва давлат ишларига олинса, салтанат равнақ топур». Султон Санжар қизимни калака қилиб, қаҳ-қаҳ уриб кулибди: «Отанг Мовароуннаҳрнинг барча ерига ёмғирдан кейинги қўзиқориндек иморатлар қуриб ташлаётгани етмагандек, энди сен Хуросонни қурилиш майдонига айлантирмоқчимисен? Ақли бор ҳукмдор хазинани қурилишга эмас, лашкарни кўпайтиришга сарфлайди». Бу кўнглимга оғир ботди. Фарзандим эзгу ниятда бўлса-ю, уни мазах қилишса. Дарҳол Марвга маблағ ва мактуб жўнатиб, қизимга: «Сен ўзинг хоҳлаган тарҳда мадраса қурилишини бошлайвер, то битгунича маблағ билан таъминлаш менинг зиммамда», дедим. Қизимдан: «Отажон, қурилиш бошланди, ёшу қари марвликлар сизни дуо қилишмоқда», деган жавоб келганида тахтга чиққан кунимдагидан ҳам кўпроқ қувонганмен .\nАгар билсанг, менга ворисликка энг муносиб номзод – қизим Моҳитуркон. Бироқ, афсуски, уни Мовароуннаҳр тахтига ўтқазиш имкони йўқ. Ўғилларимдан қайси бири бошига тож киймасин, хазинани лашкарни оширишга сарфласа керак. Шул сабаб, сендан ўтинчим шуки, Намозгоҳни битказишга шошил. Самарқандга етишим билан хазинадан қолган зарур маблағни жўнатамен. Бу масжид халқ учун ғоят зарур. Хайрли иморатлар бунёд этиш қодир Оллоҳга ҳам мақбуллигига далиллардан бири шуки, катта бобом Шамсулмулк ўзи учун Шамсободда қурдирган тиллакори сарой бир аср ўтмай вайрон бўлиб кетди-ю, карвонлар ва йўловчилар манзилгоҳи сифатида чўл ўртасида қурдирган Работи Малик ҳануз эл корига ярамоқда. Бу менга дарс бўлиб, Бухорода қурган саройимни ҳам мадрасага айлантирдим. Эндиликда Оллоҳ менга оғир дард юборган бўлса-да, халқ хизматини бўйнимдан соқит қилгани йўқ. Бу Бухоройи шариф билан сўнгги дийдорлашув. Бугун Қоракўл дарвозасидан кирган бўлсам, эртага Самарқанд дарвозасидан чиқиб, суюкли шаҳримни мангу тарк этамен. Намозгоҳ битгач, масжиднинг очилиш маросимига шаҳзодалардан бири келиб, хизматларингни тақдирлайди, албатта.\n– Хотиржам бўлинг, ҳазрат, илк ғиштини ўзингиз қўйиб берганингиз Намозгоҳни албат битказурмиз, – деди уста Бақо овози титраб. – Ҳозирги дамда хазинадан катта маблағ ажратиш мушкуллигини қулингиз яхши англаймен. Минорани қурганимизда нисор этган инъом-эҳсонингиз туфайли ҳанузгача ҳеч нарсага зориқмай рўзғор тебратиб келмоқдамен. Бинобарин, Намозгоҳ қурилиши учун менга ваъда қилганингиз ҳақдан воз кечамен. Ўша пулга масжиднинг бир устуни тикланса, қулингиз учун энг катта ҳақ шудир. Муҳандису меъморлик касбини эгаллаган ўғилларим ва жиянларим ҳам маошсиз ишлай олурлар.\nАрслонхоннинг мижжаларида ёш йилтиради. Қўлини зўрға кўтариб, меъморнинг елкасига қўйди.\n– Умринг узоқ бўлсин, яна кўплаб дунё тургунча турадиган бинолар қуриш насиб этсин, азиз дўстим!\nУста Бақонинг ўпкаси тўлиб, хоннинг қуруқшаб қолган қўлини авайлаб ушлаб, дувиллаб ёш тўкилаётган кўзларига сурди. Бухоройи шарифнинг жаҳоний шуҳратига шуҳрат қўшган икки улуғ фарзанди ўз заминий фаолиятларини якунлашлари учун жуда оз фурсат қолганини ботинан англаб, аччиқ кўз ёши тўкишар, Арслонхон ва уста Бақони елкасида кўтариб, кўкка мағрур бўй чўзган минора Оллоҳнинг изни билан бунёдкорлари бўлган бу зотларга уларнинг муборак номи ва эзгу аъмолини асрлардан асрларга олиб ўтажагини айтиб, гўё унсиз таскин-тасалли берарди.\n"http://www.kutubxona.com/wiki/index.php?title=Gʻulom_Karimiy._Arslonxon_minorasi_(hikoya)_/_Kiril&oldid=3145" dan olindi


«Ўзгидромет» 15 февралда қандай об-ҳаво кутилаётганини маълум қилди - Zamin.uz\n22:20 / 14.02.2021\n«Ўзгидромет» 15 февраль, душанба куни кутилаётган об-ҳаво маълумотини тақдим этди. Тошкент шаҳрида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 3—8 метр/секунд тезликда эсади. Ҳарорат кечаси 5—7 даража илиқ, кундузи 18—20 даража илиқ бўлади.\nҚорақалпоғистон Республикаси ва Хоразм вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларда туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража илиқ, кундузи 15—20 даража илиқ бўлади.\nБухоро ва Навоий вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларда туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 3—8 даража илиқ, кундузи 17—22 даража илиқ бўлади.\nТошкент, Самарқанд, Жиззах, Сирдарё вилоятларида ҳаво бир оз булутли бўлади, айрим жойларда ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 3—8 даража илиқ, кундузи 15—20 даража илиқ бўлади.\nҚашқадарё ва Сурхондарё вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларда туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 5—10 даража илиқ, кундузи 20—25 даража илиқ бўлади.\nАндижон, Наманган, Фарғона вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Айрим жойларда туман тушиши мумкин. Шамол шарқдан 5—10 метр/секунд тезликда эсади. Ҳарорат кечаси 3—8 даража илиқ, кундузи 15—20 даража илиқ бўлади.\nРеспубликанинг тоғли ҳудудларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Қор кўчиши хавфи бор. Айрим жойларда туман тушиши мумкин. Шамол шарқдан 7—12 метр/секунд тезликда эсади. Ҳарорат кечаси 0—5 даража илиқ, кундузи 5—10 даража илиқ бўлади. “Замин” янгиликларини “Инстаграм”да кузатиб боринг\nЯнгиликлар » Ўзбекистон » «Ўзгидромет» 15 февралда қандай об-ҳаво кутилаётганини маълум қилди


Фирқаланиш адашиш демакдир - Баҳоуддин Нақшбанд ёдгорлик мажмуаси маркази\nФирқаланиш адашиш демакдир\nФирқаланиш адашиш демакдир.\nТарихда турли хил фирқалар чиққан бўлиб, уларнинг сони турли замонларда турлича бўлган. Улар пайғамбаримиз соллаллоҳу алайҳи ва саллам айтганларидек ўзлари ҳам залолатда бўлишиб, бошқаларни ҳам адаштириб, бузуқ ақидаларга, нотўғри йўлларга бошлаганлар. Бу фирқалар билан курашиш учун эса ҳар бир замон уламолари астойдил изланиб уларнинг бузуқ ақидаларини фош этганлар, авом мусулмонларни бундай йуллардан огоҳлантирганлар.\nБугунги кунга келиб шундай фирқаларнинг сони ниҳоятда кўпайди. Ўзларининг қўштирноқ ичидаги рахнамоларидан фатво олиб оддий одамларни йулдан адаштиришяпти. Бу эса мусулмонлар орасида тафриқаланишга бўлинишга олиб келяпти. Аллоҳ таоло Қуръони Каримнинг Шўро сурасида 13-оятида марҳамат қилади: “Динни барпо қилингиз ва унда фирқаларга бўлинмангиз!”\nЯнги пайдо бўлган охирги шундай бузғунчи ташкилотлардан бири бу ИШИД яъни Ироқ ва Шом ислом давлатидир. Бутун дунё диққат марказида бўлган, ҳар куни оммавий ахборот воситалари орқали эшитаётган ва кўраётган бу ташкилот – ислом ва бутун инсоният душманидир. Инсоният душмани бўлган бу ташкилот пок ислом дини номидан иш кўриб, барча мусулмонларга иснод келтирди. Бу террористик гуруҳ бирор-бир кишини аямаяпти. На аёллар на болалар ва на кексалар унинг зулмидан омон қолган эмас. Мусулмонмиз деб қанчадан-қанча одамларни қатл қилиб, турли йуллар билан қийнаб ўлдиришяпти. Ваҳоланки ислом динида бирор кишини жонини олиш мумкин эмас. Ёки яна бир ачинарли ҳолат: аёлларни қул қилиб сотишяпти ёки уларни мажбурий ўз нафсларини қондиришлари учун фойдаланишяпти. Қанчадан қанча вояга етмаган ёш болаларни ўлдиришяпти. 2014-йилдан бери бу ташкилот ҳисобига ҳалок бўлганлар сони юз мингдан кўпроқ одам тўғри келади. Милионлаб одамлар ўз уйларини ташлаб чиқиб кетишяпти. Буюк авлиёуллоҳлар қабрлари портлатиб юбориляпти. Шахарлар вайрон қилинди.\nҲозирги кунга келиб бутун дунё уларни кузатишяпти. Айрим давлатлар эса уларга қарши уруш олиб боришяпти. Хулоса қилиб айтганда ИШИД ташкилотининг дин аҳкомларидан бўлмаган, ғайри инсоний қилмишлари, одамларни ноҳақ ўлдиришлари, уларга нисбатан шафқатсизликлари буларни қандай ташкилот эканликларини кўрсатяпти.\nИслом дини пок дин, маьрифат дини, тинчлик дини ҳисобланади. Мана шу пок динимизни асрашимиз эса бу бизнинг бурчимиздир. Мусулмон одам ҳамиша огоҳ бўлмоғи, хушёр бўлмоғи, ватанга динга раҳна соладиган бирор-бир ёмон ишни кўрса дарҳол олдини олиши лозим. Лоқайд бўлмасдан ҳар доим ҳушёр бўлишга мажбурмиз. Агар ўзимизни соф ислом таьлимотида мустаҳкам турсак, турли ақидапараст оқимлардан, гуруҳлардан эҳтиёт бўлсак, шундагина бу ватанни, бу динни, бу оилани, бу маҳаллани обод ва озод , осуда , тинч бўлишига муяссар бўламиз. Аллоҳ бундай офатлардан юртимизни, оиламизни динимизни ўзи асрасин.\n“Маҳмуд Торобий” жомеъ масжиди\nимом-хатиби: Ш. Камалов


ЎЗБЕКИСТОНДА КУТИЛАЁТГАН ДЕМОГРАФИК ПОРТЛАШ СОҒЛИҚНИ САҚЛАШ ТИЗИМИГА ТАЪСИР ҚИЛАДИМИ?\nҲозирда Ўзбекистонда 25 миллион киши истиқомат қилаётгани айтилмоқда. Кузатувчилар фикрича, келгуси 50 йил давомида мазкур кўрсаткич икки баробарга ошиши мумкин. Ўзбекистонда кутилаётган демографик портлаш шундоқ ҳам иқтисодий қийинчиликлар туфайли деярли оқсоқ ҳолга тушиб қолган мамлакат соғлиқни сақлаш тизимига салбий таъсир кўрсатиши табиий. Қолаверса, Совет Иттифоқи парчаланиши билан тиббиёт ходимлари оладиган маошлар миқдори кескин камайгани, кўплаб малакали мутахассисларнинг хорижга қараб интилаётгани Ўзбекистонда аҳолига тиббий ёрдам кўрсатиш сифатига путур етказмоқда. Мамлакат аҳолиси сонининг икки баробарга кўпайиши эса Тошкент учун анча қимматга тушадиган кўринади. Таҳлилчилар фикрича, Ўзбекистон ҳукуматига соғлиқни сақлашнинг ҳозирги аҳволини ушлаб туриш учун мамлакат бюджетининг ярми керак бўлади. Бирлашган Миллатлар Ташкилоти аҳолишунослик жамғармасининг Марказий Осиё бўйича ваколатхонаси вакили Али Бузруковга кўра, Ўзбекистонда аҳоли сонининг яқин келажакда кескин ошиши шундоққина кўриниб турибди.\n'Ўзбекистон аҳолисининг тахминан 40 фоизини 16 ёшдан кичик бўлган болалар ташкил қилади. Бу эса мамлакат аҳолисини янада яшартириб юбориши мумкин. Ёши 60дан ошганлар эса Ўзбекистонда жуда озчиликни ташкил қилади. Агар ўртача умр кўриш даражаси Ўзбекистонда хотин-қизлар учун 73.1, эркаклар учун эса 68.2 ёшни ташкил қилишини эътиборга олсак, яқин келажакда аҳолининг кескин кўпайиши табиий", -дейди БМТ вакили.\nЎзбекистонда аҳоли сонининг кескин ошаётгани соғлиқни сақлаш тизимига шикаст етказаётган ягона омил эмас. Гарчи давлат тиббиёт соҳасини совет давридаги каби субсидия билан таъминлашдан аста-секинлик билан воз кечаётган бўлсада, замонавий тиббий ускуналар ва дори-дармонларга эҳтиёж сақланиб қолаётир. Бу эса аҳоли орасида турли касалликлар тарқалишига, болалар ўлимининг кўпайишига сабаб бўлмоқда. Ўзбекистонда болалар ўлими даражаси ривожланган давлатлардагига қараганда анча юқори. Агар Европа иттифоқи давлатларида ҳар минг болага беш ўлик бола тўғри келса, БМТ вакили Бузруковга кўра, Ўзбекистонда ҳар минг боланинг 72-73 таси нобуд бўлмоқда.\n"Европа ва Шимолий Америка давлатларидагига қараганда Ўзбекистонда болалар орасида ўлим даражаси анча юқори. Олдини олиш мумкин бўлган хасталикларнинг тобора кенг тарқалиши туфайли гўдаклар ўпка, ичкетма каби касалликларидан нобуд бўлмоқда", – деб қайд этади Бузруков. Аҳоли сонининг кескин кўпайиб бориши аёл ва бола саломатлигини асраш учун қўшимча чоралар ва тиббий ёрдам ва эмлаш воситаларини кўпайтиришни талаб қилади. Соғлиқни сақлаш тизимини кузатиб борувчи Европа ташкилоти чиқарган маълумотларга кўра, Ўзбекистон ҳукуматининг тиббиёт соҳасига ажратадиган маблағи мамлакат ялпи ички махсулотнинг 4.5 фоизини ташкил қилар экан. Шунга қарамай, Жаҳон банки чиқарган ҳисоботда айтилишича Ўзбекистонда соғлиқни сақлаш тизимидаги айрим кўрсаткичлар нисбатан ёмон эмас. Масалан, 1980 йилда касалхоналардаги койкалар сони ҳар минг кишига 11та бўлган бўлса, ҳозир мазкур рақам саккизтани ташкил қилади. Врачлар сони эса илгаригига қараганда ошган. Совет даврида Ўзбекистонда ҳар минг кишига 2.9 врач тўғри келган бўлса, ҳозир ушбу кўрсаткич 3.3ни ташкил қилади. Ўзбекистонда соғлиқни сақлаш соҳасига маблағ асосан давлат бюджетидан ажратилади. Халқаро ва хорижий давлатлар томонидан кўрсатиладиган ёрдамлар эса унинг 2.5 фоизини ташкил этади. Ана шундай ташкилотлардан бири Америка Қўшма Штатларининг халқаро тараққиёт агентлигидир. Ташкилот Марказий Осиёда 1992 йилдан буён фаолият олиб бормоқда. Ҳозирда АҚШнинг халқаро тараққиёт агентлиги асосий эътиборни аҳоли энг зич бўлган Фарғона водийсига қаратмоқда. Ташкилот вакили Женифер Адамсга кўра, Ўзбекистонда репродуктив саломатликни яхшилаш мақсадида "Здрав Плюс" синов дастури ишлаб чиқилган. Дастур асосан Фарғона водийси учун мўлжалланган бўлиб, у водийдаги репродуктив саломатлик ва соғлиқни сақлаш борасидаги ислоҳотларни чуқурлаштиришга йўналтирилган. "Здрав Плюс" лойиҳаси доирасида, шунингдек кам таъминланган аҳоли қатламлари учун сифатли тиббий ёрдам кўрсатиш ҳам йўлга қўйилган. Аҳоли орасида соғлом турмуш тарзини тарғиб қилиш эса, дастурнинг муҳим йўналиши ҳисобланади.\nЎзбек томошабинлари, айниқса уй бекалари орасида Жанубий Америка "совун опералари"га қизиқиш ортиб борар экан, "Здрав Плюс" аҳоли орасида соғлом турмуш тарзини ана шу йўл билан тарғиб қилишга ҳам уриниб кўрди. Яқинда Америка Қўшма Штатлари халқаро тараққиёт агентлиги кўмагида "Оддий ҳақиқат" деб номланган уч бўлимдан иборат сериал яратилди ва бу филм аёллар орасида кам қонлик касаллиги кенг тарқалган Фарғона водийси аҳолиси учун мўлжалланган.\nРежиссер Рустам Ўрозаев ва продюсер Рашид Маликов томонидан суратга олинган мазкур филм Фарғона вилоятининг уч телестанцияси орқали олти ҳафта мобайнида намойиш этилди.


04 Àïðåëü 2020 11:28 730\n3 апрель куни Наманган вилояти бўйича 149 та карантин қоидаларини бузиш ҳолати қайд этилди.\nҲудудлар кесимида олиб қараганда, энг кўп қоида бузиш ҳолатлари Наманган шаҳрида – 63 та, Наманган туманида – 21 та, Косонсой туманида – 16 та, Чортоқ туманида – 14 та ва қайд этилди.\nПоп туманида 3 апрель куни бирорта ҳам карантин қоидаларини бузиш ҳолати аниқланмади. Норин туманида 1 та, Мингбулоқ туманида 3 та бундай ҳолат расмийлаштирилди.\nНаманган вилоят ИИБ ЙҲХБ ва ППХ томонидан коронавирус инфекцияси тарқалишининг олдини олиш, фуқароларнинг карантин қоидаларига амал қилишини назорат қилиш мақсадида назорат тадбирлари туну кун ўтказилмоқда.\n2020 йил 4 апрель кунига қадар Наманган шаҳрида махсус рухсатномасиз ҳаракатланган, тегишли ҳужжатларсиз автомобиль бошқарган, карантин қоидаларини бузган 221 нафар ҳайдовчилар, шу жумладан 3 апрель куни 39 нафар қоидабузар ҳайдовчи аниқланиб, уларга тегишли бўлган автомашиналар жарима майдонига тортилди.\nНаманган вилоят ИИБ ахборот хизмати раҳбари, капитан


Тошкентда интим хизматлар кўрсатувчи спа-салонлар аниқланди - Daryo\n14:47, 26.02.2021 55768\nТошкент шаҳар ИИББ аҳолидан спа-салонлар бўйича келиб тушаётган шикоятлар сони ортгани ҳақида маълум қилди. Унда мазкур муассасаларда фоҳишахоналар мавжудлигидан арз қилинган.\nЯккасарой туманида 23—24 февраль кунлари ўтказилган профилактик тадбирлар давомида бир қатор спа-салонлар фаолияти текширилган ва қўшимча хизматлар таклиф қилинаётгани билан боғлиқ фактлар аниқланган.\nХотин-қизлар масалалари бўйича инспектор майор Муниса Абдураҳмонованинг айтишича, спа-салон очган тадбиркорлар одатда унинг фаолиятида қатнашмасдан, масъулиятни менежерларга юклайди. Натижада масъул шахсда ноқонуний хизматлар ташкил этиш имконияти пайдо бўлади. Салон эгаси учун эса ички ишлар органлари ходимларининг ташрифи кутилмаган янгилик бўлди.\n10:56, 30.08.2021 197943\n07:52, 08.09.2021 154401\n14:29, 02.09.2021 117461\n20:43 Бугун 440\n20:27 Бугун 2492\n20:12 Бугун 2981\n19:57 Бугун 3517\n15:59, 21.09.2021 76683\n11:42, 22.09.2021 74624\n08:10 Бугун 75643\n15:33, 22.09.2021 68210


Сарвар Азимов (1923)\nHome icon Бош саҳифа»Кутубхона»Антология»Сарвар Азимов (1923)\nТаниқли драматург ва адабиётшунос Сарвар Олимжонович Азимов 1923 йили Жиззах шаҳрида зиёли оиласида дунёга келди. Машҳур ўзбек шоири Ҳамид Олимжоннннг укаси Сарвар Тошкентдаги Карл Маркс номли педагогика техникумини тамомлагач, Ўрта Осиё Давлат университетининг филология факултетига кириб (1942—1946) ўқиди, сўнгра аспирантурада таълим олди.\n1946—1947 йилларда Радио комитетида масъул муҳаррир, 1950 йилларда Адабиёт музейида илмий ходим, 1950—1954 йилларда А. С. Пушкин номли Тил ва адабиёт институтида илмий ходим, раҳбар ўринбосари бўлиб ишлади.\n1954—1956 йилларда Ўзбекистон партия Қўмитасида фан ва маданият бўлими бошлиғи, 1956—1957 ва 1980— 1985 йилларда Ўзбекистон Ёзувчилари уюшмасига бошчилик қилди. 1957—1959 йилларда Маданият вазири, 1959—1969 йилларда Республика ҳукумати раиси ўринбосари ва Ташқи ишлар вазири бўлиб хизмат қилди.\n1969—1980 йиллар мобайнида собиқ СССРнинг Сурия ва Покистондаги элчиси, 1986—1990 йилларда Ташқи ишлар вазири бўлиб ишлади.\nЁзувчининг адабий-танқидий фаолияти 1948 йилдан бошланган. «Ўзбек адабиёти тарихини бузишга қарши», «СССР халқлари адабиёти хрестоматияси тўгрисида», «Ёш ўзбек ёзувчилари ижоди ҳақида» каби асарлари билан илмий-назарий масалаларни илгари сурди. Сарвар Азимов Ҳамид Олимжон ижоди бўйича узоқ йиллар илмий-тадқиқот ишларини олиб бориб, 1953 йилда номзодлик, 1972 йилда докторлик диссертатсияларини ҳам қилди.\nУ ўрта мактаблар учун ўзбек адабиёти дарсликлари хрестоматиялари ва дастурларини яратишда катта меҳнат сарф қилган.\nСарвар Азимов ўзининг саҳна асарлари билан шўро даври ўзбек драматургияси ва театри тараққиётига муҳим ҳисса қўшиб келди. «Қонли сароб» (1961), «Оппоқ тонг қўшиғи» (1962), «Юлдузлар жамоли» (1964) асарлари ва адабиётшуносликка доир илмий-назарий китобларни ўзбек адабиётининг муносиб ютуқлариландир. «Замон» драмаси (1968) ўзининг ғоявий-бадиий пухталиги билан драматург ижодида алоҳида оърин тутади. Бу асарда колониализм кишанларини парчалаб ташлаб, ўз мустақиллигига эга бўлаётган чет-ел халқларининг ҳаёти, озодлик учун кураши, миллий озодлик учун курашинин Шарққа кенг ёйилиб, уларнинг юрак-юракларига, ақл идрокларига кириб, сингиб бораётганлиги ифодаланиб берилган.\nСарвар Азимов барча драматик асарларида чуқур халқчиллик билан даврнинг муҳим муаммоларини кўтарди. Хорижий мавзуда ёзган асарлари билан ўзбек драматургиясига дунё халқлари тақдири мавзусини олиб кирди.\nСарвар Азимов ўзбек драматургиясини янги мавзу, янги шакл, янги образлар билан бойитиб келаётган ижодкор.\nИжодкор бир қанча радиоқиссалар сенарийси муаллифи, киноқиссалар авторидир. У Ўзбекистонда хизмат кўрсатган фан арбоби, Ўзбекистон халқ ёзувчиси.


Кеча Коста-ду-Сауипе шаҳрида навбатдаги жаҳон чемпионати учун ўтказилган қуръа\nташлаш маросими бўлибўтди.\nУч соат давомида бутун футбол оламини ҳаяжонда ушлаб турган қуръа ташлаш маросими якунлариана ўша ҳаяжонга жуда ҳам мос тарзда бўлди.\nДастлаб қуръа тўртинчи саватчадаги шарчалардан биринииккинчи саватчага ўтказишдан бошланди. Табиийки, бу шарча ичидаги қоғозчада қайси терма жамоа номиёзилгани ҳеч кимга маълум эмас эди. Шундан сўнг навбат қуръанинг асосий шартига келди. Терма жамоаларгуруҳларга бўлина бошладилар.\nҚуръа натижалари қандай бўлганига тўлиқ тўхталиб ўтирмаймиз. Қуйидаўзингиз кўриб олишингиз мумкин. Бизни эътиборимизни тортгани қитъадошларимизнинг ҳолати бўлди. Испания,Голландия ва Чили билан бир гуруҳга тушган Австралия бундай қуръадан сўнг нима қиларини билмай қолган бўлсаҳам не ажаб. Эрон ҳам шунга яқинроқ ҳолатда. Аргентина ва Нигерия бор жойда, Эрон нима қиларкин, ҳайронмиз.\n"D" гуруҳи алоҳида мавзу. Ҳақиқий "ўлим" гуруҳи.\nАксинча, Япония ва Жанубий Кореянинг ҳолати анчаумидбахш кўринмоқда. Ҳар ҳолда уларнинг гуруҳидаги Кот-Д'Ивуар, Колумбия, Греция, Бельгия, Жазоир ваРоссия каби жамоалар билан ўйнаса бўлади. Аммо бунисини энди, насиб қилса, ёзда, Бразилия майдонларидакўрамиз...\nB – Гуруҳи\nD – Гуруҳи\nF – Гуруҳи\nH – Гуруҳи


Тожик-қирғиз чегарасининг баҳсли ҳудудида исфаралик кишининг уйи бузиб ташланди\nИсфаралик Ҳасан Ҳасановнинг бевосита тожик-қирғиз чегараси баҳсли ҳудудида жойлапшган яшаш жойи бузиб ташланди. Уй «Хўжаи Ғорбобо» яқинидаги Кулик деган жойда жойлашган эди. Бу ҳудуд учун баҳс ўтган ҳафтада томонлар ўртасида яна кескинлик келтириб чиқаришига оз қолди.\n30 ноябрь куни, Исфара маъмуриятидаги манба муаммо баҳсли ҳудудда ҳалигача чегара делимитацияси ўтказилмагани туфайли келиб чиққани, шунинг учун келгуси баҳсларга йўл қўймаслик мақсадида, маҳаллий аҳолининг бу уйи Тожикистон ҳудудининг ичкарисига кўчирилганини хабар қилди.\nУнинг сўзларига қараганда,Ҳасан Ҳасанов икки йил олдин баҳсли ҳудудда уй қуриш учун ҳокимиятнинг рухсатини олган эди. Ўша пайтда у қишлоқ хўжалик ишлари учун беш гектар ер ҳам олди. Баҳсли уйнинг хўжайини билан узоқ суҳбатлардан сўнг, Қалъача қишлоғи ҳудудида уй қуришга қарор қилинди.\n«Қирғизистоннинг Боткен вилояти ҳокимияти қирғизистонликларнинг кўпчилиги баҳсли ҳудудда қурилган уй муносабати билан ўз норозиликларини билдиришганини баён қилди. Улар, агар бу уй кўчирилмаса, бу ҳолат чегарабўйида кескинлик янада ортишига олиб келишини айтишди. Томонлар маслаҳатлашиб олдилар ва англашилмовчиликлар келиб чиқмаслиги учун уй кўчирилиши керак, деган хулосага келдилар», - деб таъкидлашди Исфара маъмуриятидагилар.\nСуҳбатдош Тожикистон томони қўшниларнинг важига кўнганини, лекин бу шу ҳудуд қирғизларга тегишли эканлигини англатмаслигини таъкидлаганини айтиб ўтди. Уйнинг эгаси шу кунларда кўч-кўронини Қалъача қишлоғидаги ота уйига ташиш билан машғул.\nЎтган ҳафтада расмий Бишкек икки мамлакат ўртасидаги давлат чегараларини делимитация ва демаркация қилиш бўйича тожик-қирғиз ҳукуматлараро комиссиясидан “Хўжаи Ғорбобо” деган жой қайси мамлакатга тегишлилигини аниқлаб беришни сўради. Бу баҳс ўтган ҳафтада «Хўжаи Ғорбобо»нинг иккала томони бўйлаб, тожик ва қирғиз чегарачиларининг нарядлари қўйилишига олиб келди.


Кадрлар ишини юритувчи ходим қаерда малака ошириши мумкин | NORMA.UZ\n«Norma» ПРМ ташкилотлар ва корхоналарда кадрлар ишини юритувчи ходимларни меҳнат ҳуқуқи соҳаси эксперти Абдусалом Рисқуллаевнинг ўқув курси ва семинарига таклиф этади.\nМашғулотларда қуйидагиларга алоҳида эътибор қаратилади:\nқонунчиликни бузиш хатарларини баҳолашга;\nмеҳнат қонунчилигини қўллашда кўп учрайдиган хатоларни таҳлил қилишга;\nаниқланган хатоларни тузатиш имкониятига.\nТингловчилар қуйидагиларга олдиндан ёзилмоқда:\n«Кадрлар ишини юритиш» ўқув курсига – бу ерда;\n«Меҳнат қонунчилиги: қўллаш амалиёти, кўп учрайдиган хатолар ва иш берувчининг жавобгарлиги» семинарига – бу ерда.\n«Кадрлар ишини юритиш» ўқув курси 2019 йил 11 мартда бошланади.\nТингловчилар 10 кун мобайнида қуйидаги мавзулар бўйича чуқур билим оладилар:\nижтимоий-меҳнат муносабатларини қонунчилик, жамоавий-шартномавий ва индивидуал-шартномавий жиҳатдан тартибга солишнинг нисбати;\nмеҳнат дафтарчаларини юритиш, ҳисобга олиш ва сақлаш тартиби;\nиш вақтини ҳуқуқий жиҳатдан тартибга солиш;\nдам олиш ва таътил вақтини ҳуқуқий жиҳатдан тартибга солиш;\nкафолатланган ва компенсация тўловлари;\nмеҳнат интизомини йўлга қўйиш;\nмеҳнат шартномаси тарафларининг моддий жавобгарлиги;\nайрим тоифадаги ходимлар меҳнатини ҳуқуқий жиҳатдан тартибга солиш хусусиятлари;\nиндивидуал меҳнат низоларини кўриб чиқиш амалиёти.\nБитта тингловчининг ўқиш қиймати 1 000 000 сўмни ташкил этади.\nДиққат! «Солиқ ва божхона хабарлари»/«Норма маслаҳатчи», «Налоговые и таможенные вести»/«Норма» газеталари обуначилари ва/ёки «NORMA» АҚТ фойдаланувчилари учун имтиёзли нарх – 700 000 сўм белгиланган.\n«Меҳнат қонунчилиги: қўллаш амалиёти, кўп учрайдиган хатолар ва иш берувчининг жавобгарлиги» семинари 2019 йил 29 мартда бўлиб ўтади.\nСеминар дастурида қуйидаги мавзулар кўриб чиқилиши назарда тутилган:\nмеҳнат қонунчилигидаги сўнгги ўзгартиришлар. Янгиликлар шарҳи;\nмеҳнат муносабатларини ЎзР МКга мувофиқ ҳужжатлаштириш;\nфуқаролик-ҳуқуқий тусдаги шартномани меҳнат шартномаларидан чегаралаш;\nДавлат меҳнат ҳуқуқ инспекциясининг (ДМҲИ) текширувлари;\nмураккаб асосларга кўра ишдан бўшатиш: қандай қилиб муаммоларнинг олдини олиш мумкин;\nиш вақти ва дам олиш вақти: ҳуқуқий нормаларни амалиётда қўллашга оид мураккаб масалалар;\nкадрларга оид турли ҳужжатларни расмийлаштириш;\nДМҲИ жарималари ва бошқа санкциялари: қандай ҳимояланиш мумкин;\nўриндошлик асосида ва бир неча касбда (лавозимда) ишлашнинг ижобий ва салбий жиҳатлари.\nБитта тингловчининг ўқиш қиймати 200 000 сўмни ташкил этади.\nДиққат! «Солиқ ва божхона хабарлари»/«Норма маслаҳатчи», «Налоговые и таможенные вести»/«Норма» газеталари обуначилари ва/ёки «NORMA» АҚТ фойдаланувчилари семинарда бонус тизими бўйича қатнашишлари мумкин. Барча бонуслардан фойдаланиб бўлган ташкилотлар қийматнинг 30%и чегирилган ҳолда – 140 000 сўм тўлаб, қатнашишлари мумкин.


АҚШ ва Хитой Си Цзиньпиннинг Вашингтонга давлат ташрифига якун ясади\n06:39 / 26.09.2015\nХитой етакчиси Си Цзиньпиннинг Вашингтонга ташрифи АҚШ ва Хитой ўртасида бир қатор ҳужжатларнинг қабул қилиниши ва етакчиларнинг Оқ уйда берган қўшма матбуот-анжумани билан якунланди.\nИккала етакчи ўзаро ҳамкорликка юқори баҳо бердилар, бироқ келишмовчиликларнинг сақланиб қолаётганини яшириб ўтирмадилар.\nБарак Обама музокаралар олдидан Вашингтон ва Пекин “кейинги юз йиллик тақдирини белгилаш каби тенгсиз имкониятга эга эканликларини” таъкидлаб ўтди.\nСи Цзиньпин бунга жавобан оддийроқ масалаларни ҳал қилишни, яъни “йирик давлатлар ўртасидаги муносабатларнинг янги модели” негизида “Хитой-АҚШ муносабатлари тарихида янги бўлимни ёзишни” таклиф қилди.\nМатбуот-анжуманида америкалик журналистларни АҚШ ичидаги муҳим сиёсий янгилик, яъни АҚШ конгресси қуйи палатаси спикери лавозимидан Жон Бейнернинг кетаётганигина қизиқтирди. Хитойлик журналистлар эса фақатгина икки томонлама муносабатлар ҳақида саволлар беришди.\nШунинг учун бошқа халқаро темалар, жумладан АҚШ ва Россия президентларининг учрашуви, Суриядаги вазият умуман эсга олинмади.\nАҚШ-Хитой саммити якунларига кўра, Оқ уй икки давлат етакчисининг иқлимнинг ўзгариши муаммоси бўйича қўшма баёноти ва учта маълумотномани тарқатди. Маълумотномалардан биринчиси Хитой етакчисининг сафари якунларига, иккинчиси иқлимга, учинчиси эса АҚШ-Хитой иқтисодий муносабатларига бағишланди.


hidoyat.uz – “Мовароуннаҳр” нашриётининг сайти - Имоми Аъзамнинг ахлоқлари\nИмоми Аъзамнинг ахлоқлари\nЯзид ибн Ҳорун айтади: “Имоми Аъзамдек ҳалим кишини кўрмаганман”.\nИмоми Аъзам беҳуда гаплардан тийилишга катта аҳамият берар, ниҳоятда тақволи зот эдилар. Бир одам буюк имом олдиларига бориб, оғзига келган гап билан ҳақорат қилди. Барча хунук сўзларни тап тортмасдан айтаверди. Имоми Аъзам айтдилар: “Аллоҳ таоло сизни кечирсин, менинг нималигимни Ўзи билади”.\nАбдураззоқ айтади: “Имоми Аъзамдек мулойим кишини кўрмадим”.\nИмоми Аъзам бундай деган: “Менга ёмонлик қилган кишига асло ёмонлик қилмадим, ҳаргиз бирор кишига лаънат айтмадим. Бирор мусулмон ҳақига зулм ва фириб қилмадим”.\nИмоми Аъзамнинг бир қўшнилари бор эди. Кўпинча маст бўлиб, улуғ имом шаънига нолойиқ шеър ўқиб, нағма қиларди. Бир кеча товуши чиқмади. Имоми Аъзам: “Нега қўшнимиз жим?” деб сўради. Бир киши: “Уни миршаб олиб бориб, қамаб қўйибди”, деди. Сўнгра Имоми Аъзам амирнинг олдига бориб илтимос қилди: “Бизнинг бир бечора косиб қўшнимиз қамалибди. Илтимос, уни қўйиб юборишларини буюрсангиз”.\nАмир Имоми Аъзам ҳурмати икки кечадан буён ҳибсга олинганларнинг ҳаммасини озод қилди. Имоми Аъзам қайтаётганларида ортларидан ўша қўшнилари келиб: “Аллоҳ таоло сизни мукофотласин. Ҳар қанча одобсизлик қилган бўлсам, тавба қилдим”, деб узр айтди. Сўнгра Имоми Аъзамнинг мажлисларидан ажралмади, охири яхши фақиҳ бўлиб етишди.\nВалид ибн Қосим ва Исом бундай дейишган: “Ҳеч бир устоз шогирдларига Имоми Аъзамдек меҳрибон ва ғамхўр бўлган эмас. Шогирдларидан бири баландроқ жойдан йиқилиб, вой-дод, деб қичқирган эди, масжиддагилар эшитишди. Ҳазрат Имоми Аъзам дарҳол ўрниларидан туриб, ялангоёқ югуриб, олдига борди ва йиғлаб: “Агар мумкин бўлса эди, унинг озорини мен олардим”, деди. Шогирд тузалгунча эртаю кеч олдига бориб турди.\nҲазрат Имоми Аъзам дарс айтиб турганларида бир киши келиб ҳар хил ёмон сўзлар билан у зотни сўкди. Имоми Аъзам бутун диққатларини дарсга қаратиб, унга эътибор бермади. У одам сўкишдан тўхтамас эди. Улуғ имом ҳатто шогирдларини ҳам унга гапиришдан қайтариб, шу зайлда дарсни тугатди. Сўнг уйларига жўнадилар. У киши ҳам ортидан эргашди. Уйига етганида у кишига қараб бундай деди: “Мана бу менинг уйим, агар дилингда яна ҳақорат ва сўкиш қолган бўлса, айтиб кет, яна ичингда кетмасин”. У киши ҳайрон қолди ва уялди.\nИмоми Аъзам бундай деган: “Устозим Ҳаммодни ҳар намоздан сўнгра ота-онам билан бирга дуо қиламан ва Аллоҳ таолодан мағфират тилайман. Бошқа устозларимни ҳам дуо қиламан. Ҳеч қачон устозим Ҳаммоднинг уйлари томонга оёғимни узатмадим. Ҳолбуки, устозимнинг уйлари менинг уйимдан етти кўча нарида эди”.\nИмом Абу Юсуфнинг Ҳорун Рашидга айтган ушбу сўзлари машҳурдир: “Эй мўминлар амири! Менинг билганим шуки, устозим ҳазратлари (Имоми Аъзам) Аллоҳ таоло ҳаром қилган нарсалардан қаттиқ сақланар, ўта парҳезкор эдилар. Ислом шариати ҳукмлари ҳақида ҳаргиз билмасдан гапирмасдилар. Молпарастлардан қочар эдилар. Узоқ сукут сақлар ва камгап эдилар. Агар бирор масала ҳақида сўралса, у масалани билсалар, атрофлича сўзлаб, фикрларининг тўғрилигини исбот қилардилар. Нафслари билан динларини яхши сақлар эдилар. Одамларга илм ва молларидан илинардилар. Ўзлари бой бўлиб, ҳеч бир бадавлат кишига хушомад қилмас, тамадан узоқ эдилар. Бировни ғийбат қилмасдилар. Агар бирор киши ҳақида гапирсалар, яхши жиҳатларини гапирар, беҳуда сўзлардан ўзларини қатъий тиярдилар”.\nҲорун Рашид айтди: “Бу сифатлар солиҳ одамларнинг яхши хулқларидир”.\nИмом Муъафо Мувсимий бундай деган: “Имоми Аъзамда ўнта ёқимли хислат жам бўлган эди:\n3) иффат ва поклик;\n4) одамлар билан муроса қилиш;\n5) самимий дўстлик;\n6) фойдали нарсага хайрихоҳлик;\n7) узоқ сукут сақлаш;\n9) ёмонлик қилганга ҳам яхшилик қилиш;\n10) тамадан узоқлик.\nАгар кимда Имоми Аъзамнинг бу ўн хислатлари жам бўлса, у юртининг улуғи ва даврининг сардори бўлади.\nВаслий САМАРҚАНДИЙнинг “Имоми Аъзамнинг ҳаёти ҳақида қимматли сўзлар” китобидан тайёрланди.


«Қатортол»: маҳаллага жоме масжиди керак | Azon.uz - Ахборот-таҳлилий портал\n«Қатортол»: маҳаллага жоме масжиди керак\n572 17:40 30.11.2021\nБиз масжидларимиз лойиҳасини бошлаган вақтимизда илк эълон қилган «Икки йўл орасидаги қабристон» номли мақоламизда узоқ тарихга эга бўлган, лекин 1962 йилда бузиб ташланган эски «Қатортол» жоме масжиди ҳақида маълумот берган эдик. Бу масжид Тошкент шаҳри Чилонзор туманидаги Қатортол кўчаси, ҳозирги “Қатортол” савдо маркази яқинида жойлашган кичик қабристон ёнида бўлган. Ушбу масжид билан бирга масжид атрофидаги ҳовлилар ҳам бузилган. ХХ асрнинг иккинчи ярмида шаҳарсозлик режаси бўйича бу ерларда Давлат қўмиталари идоралари ва бошқа ташкилотлар қурилиши сабаб 1962-1963 йилларда маҳалла аҳли дастлаб боғ ерлар бўлган ҳозирги Машраб, Иқтисод, Ҳосилот кўчаларига кўчирилган. 1962 йилда мавзе бузилаётган даврда маҳалла аҳли масжид ғиштлари ва бошқа қурилиш молларини олиб келиб, янги “2-Қатортол” маҳалласида ҳашар йўли билан кичик бир маҳаллий масжид барпо этган.\nБу масжид мустақиллик давригача ишлаб турган. Юртимиз мустақиллигини қўлга киритиб, диний-маърифий соҳада эътиқод эркинлиги таъминлангач, эски масжид ўрнини кенгайтириш ва қайта қурилиш ишлари ҳам бошлаб юборилади. 1993 йилда аввалги масжидга ёндош ерда маҳалла аҳли томонидан ҳашар йўли билан янги масжид биноси қуриб битказилган. Мазкур бинода катта хонақо, имом ва қоровул хонаси, таҳоратхона ва маҳалла тобут анжомлари сақланадиган хоналар қурилган. 2011 йилда масжид қайта таъмирланган. Масжиднинг “Қатортол” деб номланиши юқорида таъкидланганидек, Қатортол маҳалласи ҳудудида бўлганлиги сабабли мазкур маҳалла номи билан юритилишидир. Масжид ҳозирги кунгача маҳаллий масжид мақомида фаолият юритиб келади. 2015-2016 йилларда масжид хонақоси ва ҳовлиси таъмирланган. Ҳозирда ҳам масжид таъмири давом этмоқда. Бу борада масжид ходими Зоиржон ота Ҳакимов ўз фикрларини билдирди.\n“Мана бу йилдан масжидимизда жамоат кўпайиб одамлар сиғмай қолгандан кейин маҳалла билан бирлашиб масжид хонақосини кенгайтирдик. Эндиги ниятимиз масжидимизни жоме масжидга айлантириб, бу ерда жума намозларини ўқишдир. Масжидимиз номи «2-Қатортол маҳалласи масжиди» номини улуғ саҳоба Абу Дардо розияллоҳу анҳунинг номлари билан аташ таклифини тегишли ташкилотга бердик, тез кунларда бунинг жавоби чиқиши кутилмоқда. Масжидимиз ҳозирда ҳовли билан ҳисоблаганда 700-800 кишини ўз ичига олади. Таҳоратхонамиз 15-20 киши учун мўлжалланган. Тегишли ташкилотлардан комиссиялар келиб шароитларини ўрганиб жоме масжиди бўлиши учун рухсат беришса, кўпчилик хурсанд бўлар эди. Бомдод намозларида 80-100 нафар маҳалладошларимиз билан ибодатларимизни адо этамиз, пешин намозларида 150-200 нафар маҳалла аҳли масжидга йиғилади. Маҳалладошларимиз жума намозларини ўқиш учун “Мевазор” маҳалласига чиқишади, одам кўплигидан кўпчилик ташқарида совуқда қолиб, ноқулайликларга дуч келишмоқда. Шу эҳтиёждан келиб чиқиб ҳам масжидимиз шароитларини яхшилаб, жоме масжид қилиш ҳаракатидамиз. Бир ҳафталар ичида таъмирлаш ишларини ниҳоясига етказиб очилиш маросимини ҳам устозлар ва халқ иштирокида ташкил қилиш ниятимиз бор”, дейди Зоиржон ота Ҳакимов.\nжомеъ масжид Махсус қатортол масжид Масжидлар\n2284 17:59 20.11.2021\n«Усмон ибн Мазъун» жоме масжиди\n1243 21:35 28.09.2021\nВилоятдаги энг катта масжид қурилмоқда\n2413 11:15 29.11.2020


Uber Қозоғистон бозорида иш бошлайди\n15:17 / 10.06.2016\nUber такси буюртма қилиш хизмати 10 июнь куни Остонада иш бошлаши ҳақида маълум қилди.\nҚозоғистон пойтахтида сервиснинг бюджет варианти - UberX тақдим этилган. Компания автомобиль етказиб беришга 170 тенге олади, бир километрга 40 тенге ва бир дақиқа учун 5 тенге. Саёҳатнинг минимал баҳоси - 400 тенге.\nЯкка тартибдаги тадбиркорлар ва юридик шахслар ҳайдовчи бўлиши мумкин. Шунингдек, Uber автомобилларга бўлган талабни белгилади. Унга кўра, транспорт воситаси етти йилдан ортиқ хизмат қилмаган хорижий русумдаги машина бўлиши керак.\nҚозоғистон Uber фаолиятини амалга ошираётган тўртинчи МДҲ мамлакати. Сервис Россия, Беларусь ва Озарбайжонда ҳам йўлга қўйилган.


MERS вирусининг тарқалиши туфайли 7 минг сайёҳ Жанубий Кореяга боришдан воз кечди\n09:52 / 04.06.2015\n7 мингга яқин турист Яқин Шарқ респиратор синдроми коронар вирусига (MERS) чалинганишдан қўрқиб, Жанубий Кореяга режалаштирилган сафарлардан воз кечди.\nРенхап агентлигининг Корея туристик ташкилоти маълумотларига таяниб келтиришича, шу ҳафта душанба куни бекор қилинган йўлланмалар миқдори 2.5 мингтани ташкил қилган эди. Аммо кейинги куни кечгача бундайлар сони 7 минг кишига етган. Энг кўп йўлланмалар Хитой ва бир қатор Осиё давлатлари фуқаролари томонидан бекор қилинган.\nЖанубий Кореяда Яқин Шарқ респиратор синдроми коронар вирусига (MERS) чалинганлар сони 35 кишига етди. Вирус тарқалиши оқибатида 2 киши вафот этди. Карантинга тавсия қилинган одамлар сони 1 300 кишига етди. Улардан 398 нафари аллақачон касалликка чалиниб бўлгани тахмин қилинмоқда.


WhatsApp орқали қўнғироқ қилиш миқдори кунига 100 миллионтага етди\n16:45 / 24.06.2016\nWhatsApp ҳисоб-китобига кўра, фойдаланувчилар ҳар сонияда мингта қўнғироқни амалга оширишади. Асосий ҳолатларда улар дўстларига ва қариндошларига телефон қилишади. Бу яна бир бор одамлар мессенжерлардан анъанавий қўнғироқ қилиш воситасида фойдаланишини кўрсатиб берди. Бу ҳақда VentureBeat ёзмоқда.\nWhatsApp 2015 йилнинг баҳорида қўнғироқ хизматини ишга туширган эди. Мартда бу хизмат Android қурилмалари, апрелда эса iOS қурилмалари учун ишлайдиган бўлди. Windows Phone дастурлари учун эса 2015 йилнинг ёзида ишга туширилди.\n2016 йилнинг февраль ойида компания мессенжернинг ойлик аудиторияси 1 млрд.га етганлиги ҳақда хабар берган эди.


10 миллион уйғур учун концлагерь: Шинжон (2-қисм) - Zamin.uz\n15:18 / 29.09.2018\n10 миллион уйғур учун концлагерь: Шинжон (2-қисм)\nЎтган йиллар давомида Қошғардан маълумотлар жуда кам келди – Урумчидаги ҳодисалардан кейин бутун Синьцзянда интернетни бир йилга ўчириб қўйишди, Оқсувдаги тераклар ҳақидаги хабарларнинг тарқалиши эса эса ҳатто Хитойнинг ўзида ҳам тўсилди. Шимолдан Тибетга боришни ёки саҳродан велосипедда ўтишни истаган кам сонли саргузаштпарастларни ҳисобга олмаганда, Синьцзянга ҳали ҳам сайёҳлар деярли келмаётган эди. Нималар содир бўлаётганини билиш учун мен у ердагилар билан ёзишиб турар эдим.\n2003 йилда спортчилардан бири Ининда бир қирғиз билан учрашиб қолганини айтди. Ўша қирғиз Қошғарда оммавий отувга гувоҳ бўлганини, ҳарбийлар жасадларни машиналарга ортганини ва машиналардан йўл бўйи қон оққанини гапириб берибди, ҳатто ҳодиса жойини ҳам кўрсатибди. Бир неча йилдан кейин худди шундай воқеани Қошғарда яшовчилардан бири ҳам ҳикоя қилиб берган.\nСиньцзянни жорий асрда Россия телевидениеси орқали биринчи ва охирга марта 2007 йилда кўрсатишди: Сергей Черник бошчилигида Юрункаш дарёси бўйлаб сафар қилаётган олти кишидан тўрт нафари ҳалок бўлган эди. Бу воқеа катта шов-шувни келтириб чиқарди, афтидан, полиция текширув ўтказган. Бироқ Черникнинг гуруҳига йўл кўрсатган гид ҳам, бошқа уйғур гидлар ҳам 2015 йилгача хатларимга жавоб ёзиб туришди. Кейин эса улар билан алоқа узилди.\nТахминан ўша вақтларда Мюнхенда жойлашган “Бутунжаҳон уйғурлар конгресси” Синьцзянда одамлар йўқолаётгани ҳақида ваҳимали хабарларни эълон қила бошлади. Уларнинг маълумотига кўра, уйғурларга ҳатто бошқа вилоятларда яшовчи яқинлари билан ҳам алоқа қилиш тақиқлаб қўйилган. Хитойдаги уйғурлар хориждаги дўстларини Хитойда оммавий ҳисобланувчи WeChat мессенжеридаги рўйхатдан ўчира бошлади. WhatsApp ва Фейсбук олдинроқ тўсиб қўйилган, уларни юклаганлар турмага тушиши мумкин эди.\nТақиқ фақатина овозли хабар ва чатга тааллуқли бўлган пайтларда айрим ота-оналар хорижда ўқийдиган фарзандлари билан видео орқали суҳбатлашиб турди, аммо улар гапираётган гаплар айни пайтда улар кўрсатиб турган қоғозлардаги ёзувлардан фарқ қилар эди. Кимлардир видеоўйинлардаги чатлар орқали алоқа ўрнатишга муваффақ бўлди. Шундан кейин ҳаммаёқ тинчиб кетди. 2016 йилнинг кузида Синьцзянга борган велосипедчи немис дўстим Хўтанни симтиканлар билан ўраб олинган шаҳарга ўхшатганди. Энди Пекинда ҳам расмий муносабат ўзгарган эди: улар мухолифатнинг сийрак экстремистлардан иборат эканини таъкидламай қўйди. “Бегона ўтларни битталаб юлиб тугатиб бўлмайди, – деди партиянинг Қошғардаги масъулларидан бири. – Барини бирданига йўқотиш учун бизга кимёвий дорилар керак”.\nБундан бир неча йил аввал Тибетда одамларнинг шубҳали йиғилишлари ҳақидаги сигнални марказга юборадиган видеокамералар ўрнатилганди. Бу камералар одамнинг калласидек келадиган катталикдаги шар кўринишида бўлиб, иккита “кўзи” бор эди: тибетлик дўстларимнинг айтишича, бу камералар маҳаллий аҳолини қўрқитиш учун атайин одамсимон кўринишда ишлаб чиқарилган. Бироқ 2016 йили Синьцзянда Коммунистик партиянинг маҳаллий бўлими котиблигига “Тибетни бостирувчи” Чэнь Цюаньгао тайинлангач, чоралар ҳатто Тибет билан солиштирганда ҳам, ўта ваҳимали тус олди.\nЯнги бошлиқ илк нутқларидан бирида “террорчиларнинг жасадларини халқ урушининг поёнсиз денгизига кўмиб юбориш”га ваъда берди. Уч ой кейин эса қама-қамалар бошланиб кетди. 2017 йилнинг апрелидан эътиборан одамларни ҳижоб, соқол, анъанавий либослар, омма олдида Қуръон тиловат қилиш ва ҳатто болаларга арабча исм берганлик учун қамашга киришилди. Баъзи жойларда қамалганлар сони аҳолининг 40 фоизига етди. Норозилар “тарбиялаш лагерлари”га – саҳрода қад ростлаган, дарвозаси зирхли, деворлари қалин ва симтиканлар тортилган, қўриқчилари сон-саноқсиз бўлган жойга жўнатила бошланди. Уйғур манбалар бундай лагерларда юз минглаб одамлар сақланаётганини айтгач, мен яна Синьцзянга боришга қарор қилдим.\nШинжон учун бир кишилик кураш\n24-01-2019, 06:54, Дунё\n10 миллион уйғур учун концлагерь: Шинжон (якуний қисм)\n9-10-2018, 16:14, Дунё\n10 миллион уйғур учун концлагерь: Шинжон (7-қисм)\n9-10-2018, 13:30, Дунё\n10 миллион уйғур учун концлагерь: Шинжон (6-қисм)\n8-10-2018, 23:59, Дунё\n10 миллион уйғур учун концлагерь: Шинжон (5-қисм)\n8-10-2018, 20:06, Дунё\n10 миллион уйғур учун концлагерь: Синьцзян (1-қисм)\n19-09-2018, 17:27, Дунё


Тошкентда хайрияларни амалга оширишда ёрдам берувчи...\n30.03.2020 10:08 0 1253\nМаълумки, 2020 йил 30 март куни соат 06:00 дан 20 апрель соат 00:01 га қадар Тошкент шаҳрида автотранспорт воситаларининг ҳаракати махсус рухсатномалар билан амалга оширилмоқда. Натижада саховатпеша инсонлар томонидан кўрсатилаётган хайрия ёрдамлари масаласида қийинчиликлар вужудга келиши мумкин.\nКўнгиллиларнинг хайрли ишлари ўз вақтида манзилли амалга ошишига кўмаклашиш мақсадида Тошкент шаҳар ҳокимлигида мувофиқлаштирувчи марказ ташкил этилди. Бу ҳақда пойтахт ҳокимлиги матбуот хизмати хабар берди.\nМарказ қўйидаги тартибда иш фаолиятини амалга оширади:\n- давлат ва жамоат ташкилотлари, депутатлар, тадбиркорлар, ёрдам кўрсатишни истаган фаол фуқаролар Марказга манзилли ёрдам кўрсатиш бўйича мурожаат этади;\n- марказдан мурожаат бўйича маълумот туман ҳокими ўринбосарларига етказилади;\n- туман ҳокими ўринбосарлари ёрдам кўрсатиш истагини билдирганлар билан ҳамкорликда манзилли ёрдамни ташкил этади.\nМарказга ҳар куни соат 10:00 дан 17:00 га қадар (71) 210-01-15 ва (71) 210-01-16 телефон рақамлари орқали мурожаат этишингиз мумкин.\nТаълим 21/05, 18:41\nТошкентдаги университетда кириш имтиҳонлари бошқа кунга қолдирилди


Самарқандда сайёҳлар кўпаймоқда, меҳмонхоналар-чи?\nЖараён 10 May 2018 15:18 407\nЎтган йили жаннатмонанд Самарқандга 1 миллион 200 мингга яқин сайёҳ келган, бу 2016 йилга нисбатан 35 фоизга ўсиш демакдир. 100 дан зиёд давлат сайёҳлари орасида Россия, Франция, Германия, Япония, Италия ва испанияликлар кўпчиликни ташкил этди. Сайёҳларга 60 миллион доллардан кўпроқ туристик хизматлар кўрсатилиб, 2018 йили бу кўрсаткични янада ошириш, камида 100 миллион долларга етказиш мўлжалланяпти. Аммо меҳмонлар учун тунаш жойи масаласи кўпчиликни ўйлантирмоқда.\nШу ўринда савол туғилади, сайёҳлар сони кўпайди, лекин шунга яраша меҳмонхоналарда жой етарлими?\nМаълумотларга кўра, бу йил вилоятга 2 миллион 850 минг, жумладан, 350 минг нафар хорижий сайёҳ келиши кутилаяпти. Шу йил февраль ойида биргина Имом Бухорий мажмуасига кунига 11 мингдан ортиқ зиёратчилар ташриф буюришгани ҳам бу борада жиддий бош қотириш зарурлигини кўрсатади.\n– Айни кунда бир вақтнинг ўзида 3 950 кишини жойлаштириш имкони бўлган 107 та меҳмонхона мавжуд, – дейди Самарқанд вилоят туризмни ривожлантириш департаменти мутахассиси Дилшод Бердиқулов. – 2018 йили сайёҳлар бир кун Самарқандда турганда\n1 850 та, икки кунда 3 900 та ёки уч кунда 5 100 та ўринга эҳтиёж туғилади. Кейинги йилда эса сайёҳлар кўпайиши натижасида бир кунда 2 450 та, икки кунда 5 400 та ҳамда уч кунда 8 900 та ўринга зарурат пайдо бўлади. Хорижий сайёҳларнинг вилоятда бўлиш кунлари ўртача 2,6 кунни ташкил этса, меҳмонхоналарда ўринлар етишмаслиги кузатилади.\nБу муаммонинг олдини олиш мақсадида пухта режа тузилган. 2018-2019 йилларда замонавий халқаро сифат стандартлари, шу жумладан, зиёратчиларни қабул қиладиган “мусулмон” стандартлари асосида 35 та, хусусан, Самарқанд шаҳрида 20 та ва Имом Бухорий мажмуаси атрофида 15 та янги меҳмонхона бунёд этиш белгиланган: шу йил жами ўринлари 820 та бўлган 11 та, келгуси йилда эса яна қўшимча 1 500 ўринли 24 та меҳмонхона ишга туширилиши режалаштирилган.\nТуманларда катта меҳмонхона қуриш иқтисодий норентабеллиги боис уй-меҳмонхоналар тармоғини ривожлантиришга эътибор қаратилаётир. Чунончи, шу йилнинг ўзида Қўшработ, Ургут ва Самарқанд туманларида 30 та уй-меҳмонхонаси ташкил этилиши кўзда тутилган.\nМутахассисларнинг таъкидлашича, ҳозирча Самарқанд шаҳридан беш фуқаро уй-меҳмонхона ташкил қилиш мақсадида мурожаат йўллаган. Уларга ҳужжатларни расмийлаштириш ва уйда барча шароитларни яратиш бўйича зарур тавсиялар берилди. Шунингдек, ургутлик 4 кишига керакли ҳужжатлар тайёрланиб, сертификат олишда кўмаклашилди. Бундай ишлар Самарқанд ва Қўшработ туманларида ҳам пухта режалаштирилган.\nДарҳақиқат, хорижликлар уй-меҳмонхоналарга қизиқишаётганини тадбиркорлар кўп эътироф этишди.\n– Регистонга жуда яқинлиги сабаб 2003 йили ҳовлимизда меҳмонхона ташкил этган эдик, – дейди “Нажиба” хусусий корхонаси эгаси Нигора Ақилова. – Ҳозир ҳар куни меҳмон келаяпти. Улар орасида маҳаллий сайёҳлар ва Франция, Канада, Англия каби давлатлардан ҳам туристлар бор. Меҳмонлар азбаройи миллий урф-одатларимизга қизиқиши юқорилигидан хонадон хизматини хушламоқда. Оилада икки киши шу иш билан банд. Нархлар ҳам ҳамёнбоп. Атрофимизда ўнга яқин қўни-қўшниларнинг уй-меҳмонхоналари бўлиб, бари бирдек мижозларга эгалигини кўраяпмиз.\nЗамонавий стандартлар асосида барпо этилаётган туристик объектларда кластер усулини қўллаш мўлжалланмоқда. Хусусан, бундай бинода меҳмонхона, ресторан, ахборот маркази жойлаштирилади, шунингдек, туроператорлик, суғурталаш, автомашина ижараси, экскурсовод ёллаш йўлга қўйилади, гуруҳ тарзидаги сайёҳларга туристик классдаги автобус, микроавтобус хизматлари кўрсатилади. Шунча шароит яратилгач, сайёҳлар оқими келиши янада кучаяди. Бу эса туризм бозорида асосий мезон – рақобатбардош нархлар шаклланиши, яъни 25-30 фоизгача пасайишига олиб келади, дейди соҳа вакиллари.\nЯқинда водийлик танишим меҳмонхона қидириб кўп овора бўлганини айтиб қолди. Боз устига, нарх жуда юқори экан. Тўғри, тадбиркор ўз харажатларини ҳисоблаб нарх қўяр, лекин барибир арзон, осойишта, обод жойга меҳмон кўпроқ келишини унутмаслик керак. Меҳмонхоналар кўпайиши, шубҳасиз, рақобатда соғлом муҳит, нархларда арзонлашиш ва яхши шароитлар яратилишига олиб келади.


Порошенко Украина фуқаролари паспортларида рус тили тақиқланишини қўллаб-қувватлади\n16:55 / 23.11.2016\nУкраина президенти Петро Порошенко паспортларда шахсий маълумотларни рус тилида кўрсатиш борасидаги тақиқлов таклифини қўллаб-қувватлади. Бу ҳақда Украинанинг «Вести» нашри хабар бермоқда.\n«Украина фуқароси паспортида, Украина Юқори Радаси давлатга қарши тажовузкор деб тан олган мамлакат тилида такрорлаш борасидаги норозиликни қўллаб-қувватлайман», - дейилади давлат раҳбари расмий сайтида жойлаштирилган петицияга Порошенконинг жавобида.\nПрезидентнинг фикрига кўра, украиналик фуқароларнинг паспортларида рус тили ўрнига инглиз тили ишлатилиши керак.\nТашаббус 25 мингдан ортиқ овоз олгач, Порошенконинг кўриб чиқишига келиб тушди.\nЭслатиб ўтамиз, октябрда Украина инфратузилма вазири Владимир Омелян мамлакат аэропортларида рус тилидан фойдаланмасликка чақирганди. Бунга қадар у давлат темирйўл транспортида рус тилида маълумот берилмаслиги ҳақида ҳам маълум қилди.\nСентябрда эса Украина таълим вазирлиги ходимларини ишда давлат тилида сўзлашишини мажбурий қилиб қўйди.\nПорошенко рус тили паспортлар


Раҳмон Россия базаси умрини узайтирди\n5 октябр куни 60 ёшни қаршилаган Имомали Раҳмон Путинни қучоқ очиб кутиб олди\nРоссиянинг Тожикистондаги 201-ҳарбий базаси 2042 йилгача қоладиган бўлди.\nБу ҳақдаги шартнома 5 октябр куни Душанбеда бўлиб ўтган музокаралар чоғида икки давлат Мудофаа вазирлари Анатолий Сердюков ва Шерали Хайруллаев томонидан имзоланди.\n5 сентябрга ўтар кечаси расмий ташриф билан Душанбега келган Россия президенти Владимир Путинни аэропортда шахсан Имомали Раҳмоннинг ўзи кутиб олди.\nПутин сафари Имомали Раҳмон ўз 60 йиллигини нишонлаëтган кунда амалга ошаëтгани боис¸ мезбон-меҳмон мулозаматининг ўзига хос экани айтилмоқда.\n5 октябр куни икки давлат президентининг “1+1” учрашуви ва ҳукумат делегацияларининг кенгайтирилган таркибдаги музокаралари бўлиб ўтди. Сўзлашувлар натижасида¸ наркотик моддаларнинг ноқонуний савдосига қарши, нефт маҳсулотлари импорти, муҳожирлик масаласида ҳукуматлараро шартномалар имзоланди.\nОзодлик радиосининг тожик хизмати мухбирларига кўра, икки томонлама сўзлашувларда Тожикистонда янги барпо этиладиган гидроиншоотлар ҳақида ҳам гап борган.\nМузокаралар натижасига бағишланган матбуот анжуманида Владимир Путин Россия Тожикистонда қуриладиган кичик ГЭСлар учун сармоя ётқизишга тайёр эканлигини айтган.\nБу мавзуда гапирган Имомали Раҳмон эса, Тожикистонда қуриладиган катта гидроиншоотлар дарёлар қуйи оқимидаги давлатларга зарар етказмаслигини яна бир бор таъкидлаган.\nСўнгги пайтларда Россиянинг Тожикистон ва Қирғизистонда қуриладиган ГЭСлар юзасидан аввал тутган позициясини тубдан ўзгартиргани кузатилади.\nТожикистон ва Қирғизистонда қуриладиган катта сув омборлари дарёларнинг қуйи оқимларида жойлашган давлатларнинг хавфсизлигига зарар етказмаслиги лозим, деган позицияда турган Кремл¸ энди бу мамлакатларда қуриладиган гидроиншоотлар учун сармоя ётқизиш ҳаракатига тушди.\nРоссия президенти Владимир Путиннинг 20 сентябрда Бишкекка қилган расмий сафари чоғида Қамбарота-1 ва Норин ГЭС каскадларини қуриш учун 2,5 миллард долларга тенг бўлган бу лойиҳаларни молиялаштиришни Россия томони тўлалигича ўз зиммасига олди.\nЎзбекистоннинг КХШТдан чиқиб кетиши ва президент Ислом Каримовнинг яна америкапарварликка қайтгани¸ айрим таҳлилчилар фикрича¸ Кремлни Ўзбекистонга нисбатан тутган ўз сиёсатини бошқатдан кўриб чиқишга мажбур қилди.\nРоссия Миллий стратегия институтининг халқаро лойиҳалар бўйича директори Юрий Солозобов шундай фикрдагилардан бири:\n- Россия икки томонлама ўйинчи эмас. У сув бошида туриб сув сотадиган ва деҳқонларни сувсизликдан бўғадиган монстр эмас. У ҳамма томонларни музокара столига ўтириб, муаммони баҳамжиҳат ҳал қилишга таклиф этади. Лекин гап шундаки Ислом Каримов сўнгги пайтда шайтонни эслатувчи ўйинларни қиляпти, гоҳ бу интеграцион ташкилотга киради, гоҳ чиқади, умуман уни тушуниб бўлмаяпти. Каримовни “двойной игрок” деб атаса бўлади, дейди сиёсатшунос.\nЮрий Солозобов фикрича, расмий Тошкентнинг бу ўйинлари ахир-оқибат Кремлнинг жонига тегди:\n- Биласизми, айниқса Шарқда, ҳар бир эр киши ўз сўзида собит туриши керак. Путин берган ваъдасини бажарадиган, мард инсон. Бироқ у ўз сўзида турмайдиган ёки бир зумда 180 даражага ўзгарадиганларга сира ҳам тоқат қила олмайди. Қани айтингчи, Ислом Каримов сиймосида расмий Тошкент КХШТга ва Москванинг бошқа интеграцион лойиҳаларига ва ҳатто АҚШга ўз муносабатларини неча марта ўзгартирди? Энди НАТОдан текин қурол-яроғ олиш имкони пайдо бўлган, Тошкентга Пентагон генералларининг оёқлари узилмай қолган пайтда Каримов яна бошқача ўйин ўйнашга ўтди. Энди у минтақада ёлғиз қолмаслиги учун гоҳ Назарбоевга борaяпти, гоҳ Бердимуҳаммедовга. Лекин булардан Каримовга бир тийинлик фойда йўқ, дейди Юрий Солозобов.\nБу сиёсатшуноснинг айтишича, Каримов Россиядек қудратли давлат билан ўйин қилмасдан, ўз соғлиғи ҳақида ўйласа яхши бўларди:\n- Ёши бир жойга етган Каримов Россия билан жанг қилишни ўйламасдан ёки минтақада кетмонлар урушини чиқармасдан, ўзи ҳақида қайғурса маъқулроқ бўларди. Икки йилдан сўнг Ўзбекистонда президентлик сайлови бўлади. АҚШ бутун кучи билан Каримовнинг ўрнига ўзига маъқул номзодни ҳокимиятга келтиришга ҳаракат қилади. Менимча, Қамбарота ёки Роғундан кўра¸ Каримов тушига шулар кўпроқ кирса керак,- дейди россиялик сиёсатшунос Юрий Солозобов.


Маънавий янгиланиш – давр талаби\nЧордара туман тарихий-ўлкашунослик музейи ташаббуси билан ҚР Президенти Н. Назарбаевнинг “Келажакка йўлланма: маънавий янгиланиш” мақоласини тарғиб қилишга йўналтирилган “Туғилган ер” дастури доирасида “Ёрқин келажакка маънавий янгиланиш билан” мавзуида тадбир ўтказилди.\nЭлбошимиз қозоғистонлик ҳар бир оиланинг шароитини яхшилаш мақсадида 2012 йили “Қозоғистон-2050” Стратегиясини, 2015 йили “100 аниқ қадам” Миллат режасини, 2017 йили “Қозоғистоннинг учинчи замонавийлашуви: дунёвий рақобатбардошлик” Мактубини, жорий йил эса “Келажакка йўлланма: маънавий янгиланиш” мақоласини эълон қилди. Мазкур дастурлардан асосий мақсад – дунёнинг энг тараққий этган 30та давлати қаторидан жой эгаллаш.\nЭлбоши таъкидлаганидек, мақсадга эришиш учун бизнинг тафаккуримиз ишимиздан олдинда юриши, яъни ундан аввал янгиланиб туриши зарур. Президентимиз ўз ватандошларининг маънавий янгиланишини истайди. Бу – ривожланишнинг асосий дастакларидан бири. Элбоши айтганидек, яшаш учун янгилана билиш керак. Унга кўнмаганлар тарихнинг тўзонида қолиб кетади.\n“Туғилган ер” дастури доирасида “Шажарали Шардара” мавзуида кўргазма уюштирилди ва тадбир иштирокчилари томонидан ўқувчиларнинг саволларига жавоб берилди.\nХуршид ҚЎЧҚОРОВ, 2017-06-20, 11:17 184


Халқ мулкига хиёнат қилган дўзахийдир.... | Azon.uz - Ахборот-таҳлилий портал\n2764 11:07 05.12.2020\n“Фалончи бюджет молидан фалон миллиард сўмни талон тарож қилди”, “қайсидир амалдор ногиронларга ажратилган пулларга фалон миллиард зарар етказди” ва ҳоказо маълумотларни ўқиш оддий иш бўлиб қолди. Бу ҳам хиёнаткорлик экани, хиёнатнинг жойи дўзах экани, хиёнаткорлар қиёмат куни байроқ кўтариб унда "хиёнаткор" деган ёзилган бўлиши ҳадисларда келтирилган.\nХалқ мулкини, ўзгалар молини ноҳақ ўзлаштирувчилар кўпайиб кетаётгани ачинарли ҳолдир.\nФуқаҳолар: “Ўғирлик моли ўғрининг зиммасига тўланиши керак бўлган қарздир”, деб айтишган. Яъни, бировнинг молини ўғирлаган киши унга ўша молини қайтариши лозим, бўлмасам қиёмат куни савобларидан беришига тўғри келади.\nЭнди ўша ўғирлик мол омма халқники бўлса-чи? Қиёмат куни миллионлаб одамлар ҳақини талаб қилса ўғирлик қилган кимсани ҳоли нима бўлади экан?\nОмманинг моли деганда халққа тегишли мол тушунилади.\nМасалан: ўқув юртлар, мактаблар, мадрасалар, электр, газ, сув ва ҳоказолар оммани моли ҳисобланади. Бу молга халқ ҳақли ва улар орасидаги ночор, бева ва етимлар янада ҳақлироқдир.\nОятдаги таҳдидда барча мусулмонларнинг моли бир-бирига ҳаромлиги айтилади. Бу хос инсонларми ёки омма халқми шу ҳукмда бўлаверади.\nБировнинг молини ботил йўл билан ейишга рибо, қимор, порахўрлик, алдамчилик, нархни сунъий равишда кўтариш, ўғрилик, қиморбозлик, товламачилик, қарзни инкор қилиш каби ишлар киради ва бу жамиятлар ўзини ўзи ҳалокатга олиб бориши маълум.\nШайх Нобулсий қуйидаги воқеани келтиради:\nЛондонга кўчиб келиб яшайдиган имом бор эди. У уйидан масжидга автобусда қатнар эди. Бир кун автобусга чиқиб, йўл ҳақини тўлаб ўтирди. Ҳайдовчи берган пулига қайтим бераётиб керагидан 20 пенс ортиқча берди.(бу арзимас қиймат).\nИмом бироз ўйланиб, ўзига:\n– Бу ортиқча маблағ менга тегишли эмас ва уни қайтаришим лозим. Чунки, бу ортиқча пул менинг ҳаққим эмас", – деди.\nСўнгра унга: “Бу биров назарга илмайдиган қиймат-ку, қолаверса бу пул сабабли автокорхонага ҳеч бир зарар етмайди. Демак, бу пул Аллоҳнинг менга ҳадяси ўлароқ ўзимда олиб қоламан, ҳайдовчига эса индамайман", деган ўй келди.\nИмом бир ундай, бир бундай ўйлар оғушида ўзи тушадиган бекатга келиб тўхтагач, у чўнтагидан ортиқча 20 пенсни чиқариб ҳайдовчига бериб:\n– Марҳамат қилиб олиб қўйинг, менга керагидан ортиқ қайтим бериб юборибсиз, – деди.\nҲайдовчи табассум ила пулни олиб:\n– Сиз янги имом бўлиб келган инсонсиз-а? Менда анчадан бери масжидингизга бориш, динингиз билан танишиш фикри бор эди. Узр, аммо қани нима қилар экан деб, атайин ортиқча қайтим қайтарган эдим, – деди.\nБугунга келиб майда пулларни бермай қўя қоладиганлар пайдо бўлган.\nЭътибор қилсак, арзимасгина чақалар ҳам иймонли, охиратдан умиди бор инсонлар учун қиймати бўлиб, бировни ҳақи ҳаром, ўзгани мулкига тажовуз Аллоҳ ғазабига дучор бўлиш ва ҳалокат сари юз тутиш эканига амин бўламиз.\nҲаром катта бир тўғон ичидаги беркитилган нарса бўлиб, тўғон эшигини озгина нарса тешиб юбориши мумкин. Халқ мулкидан озгина олиш катта катта ҳаромларга етаклайди, сўнгра эса ҳаромларда ғарқ бўлиб, ҳалок бўлиш мумкин.\nАдий ибн Умар разияллоҳу анҳудан ривоят қилинади: Расулуллоҳ соллаллоҳу алайҳи васаллам: “Кимни бирор ишга бошлиқ қилсаг-у, у игнадек нарсани яширса, Қиёмат куни омонатга хиёнат қилгани учун жавобгарликка тортилар”, деб айтдилар. Шунда Ансор қабиласига мансуб қора танли бир киши Набий алайҳиссаломнинг ёнларига келди-да:\n– Эй Аллоҳнинг Расули! Менга топширган ишингизни қайтариб олинг, – деди.\n– Сенга нима бўлди?, – деб сўрадилар.\n– Сизнинг шундай шундай деганингизни эшитдим, – деб жавоб берди. Шунда, Расулуллоҳ саллаллоҳу алайҳи васаллам: "Яна қайтариб айтаман, кимни бирор ишга бошлиқ қилсак, озиниям, кўпиниям яширмай олиб келиб берсин. Нимани берсак, уни олсин. Нимадан қайтарсак, уни олишдан ўзини тийсин”, деб айтдилар.\nБошлиқ бўлиш фақатгина деганда катта мансабдор тушунилмайди. Аксинча, ҳар бир икки ёки кўпроқ инсонга бошчилиқ қилиш ёки бирон ишга масъул бўлиш тушунилади. Агар нинадек нарсани ўз манфаати учун ишлатганига қиёмат куни жавобгар бўлса миллионлаб, миллиардлаб халқ мулкини ўзлаштираётганлар ҳолига вой экан. Шунингдек, ўзига яқинлар, ўзига ёққанларга кўпроқ ойлик бериб, қолганларга камроқ бераётганлар ҳам ҳушёр бўлишлари лозим экан.\nҲавла бинти Амр разияллоҳу анҳодан ривоят қилинади: Расулуллоҳ саллаллоҳу алайҳи васаллам: “Баъзи инсонлар Аллоҳнинг мулки (жамоат пуллари)га хиёнат қилади. Қиёмат куни улар жаҳаннамга равона бўлишади”, деб айтганлар.\nОмманинг, яъни халқнинг молида барча мусулмонларнинг ҳақи бор. Ким омма молига тегишли яъни давлат молига тегишли бирон ишга масъул қилинса (раҳбар бўлса) у мол унга омонат ўлароқ бўлиб, бунга хиёнат қилиши ножоиз ва агар бу молга тажовуз қилса, унда Аллоҳнинг ғазабига дучор бўлади.\nУшбу молга масъуллар бу молни сақлашга, лойиқ кимса ва ўринларга сарф этиши лозим. Улар бу молдан ўз эҳтиёжларига сарф этиши ҳаром. Чунки, аслида уларда бу мол эҳтиёжи йўқ ойликлари бошқа топаётганлари етарли. Кўпроқ мол-дунё топиш илинжида жамоат молига уйлар қуриб, машиналар олиб, ҳаром-ҳариш йўлларга сарф қилишади.\nБу эса дўзах сари етакловчи ишдир.\nУмар розияллоҳу анҳу байтул мол (давлат мулки) ҳақида бундай деган: "Байтул мол гўё етим молидек бўлиб, ўта зарур эҳтиёж бўлмаса мутлақ тийилади, ўта зарур эҳтиёж бўлсагина кифоя тарзда олинади халос".\nАллоҳ таоло етимларнинг моли ҳақида бундай марҳамат қилган:\n«Етимларни то никоҳ (ёшига) етгунларича синаб туринглар. Агар уларнинг эси-ҳуши жойида эканини билсангиз, уларга ўз молларини топширинг. У молларни исроф ила ва эгаларининг катта бўлиб қолишидан қўрқиб шошилиб еманг. Бой бўлганлар иффатли бўлсинлар. Ким камбағал бўлса, тўғрилик билан есин. Уларга ўз молларини топшираётганингизда гувоҳлар келтиринг. Ҳисобчиликка Аллоҳнинг ўзи кифоя қилур».\nОятдаги «Бой бўлганлар иффатли бўлсинлар. Ким камбағал бўлса, тўғрилик билан есин», деган сўзларга эътиборли бўлиш, буни ўта жиддий огоҳлантириш деб қабул қилиш лозим. Жаннатийлиги тириклигидаёқ башорат берилган Умар розияллоҳу анҳунинг давлат мулки гўёки етим молидек, дея айтганлари ҳар бир мансабдор шахслар учун дастуруламал бўлиши керак.\nХалқ мулкидан ноҳақ пул тўплаб қутураётганларга эса оят охиридаги\n«Ҳисобчиликка Аллоҳнинг ўзи кифоя қилур» жумласи кифоядир.\nҲозир ҳеч ким билмаяпти, ҳеч кимни кучи етмайди дейдиганларни ҳали Аллоҳнинг ҳисоб китоби, жазоси кутиб тургани ҳақ!\n«Албатта, етимларнинг молини зулм ила еганлар, қоринларида оловни еган бўлурлар. Ва, шубҳасиз, дўзахга кирурлар».\nДавлат мулкида ҳам етимларнинг моли бўлиши жиҳатидан бу молларни ноҳақ ейиш дўзах ўтини қорнига солишдек, сўнгра ўлгач, тезда дўзахга равона бўлишнинг дебочаси бўлади.\nМахсус Суннатуллоҳ Абдулбосит халқ\n915 21:30 18.01.2021\n93 21:15 18.01.2021\n67 21:00 18.01.2021\n807 20:30 18.01.2021\n158 20:00 18.01.2021


28 март куни Исроилда ўтказилган парламент сайловининг ҳозирча расман тасдиқланмаган натижаларига кўра, “Кадима” партияси мамлакат парламенти – Кнессетда энг кўп ўринни эгаллаган.\nПартия раҳбари Эҳуд Олмерт 28 март куни сайлов участкасига овоз бериш учун борганида сайловни “Фаластиндан ажратилган давлат барпо этиш режаси учун ўтказилаётган референдум”, деб атаган эди.\nКузатувчилар сайлов натижасига асосланиб, 120 ўринли Кнессетдаги 28 та ўринни “Кадима” партияси вакиллари эгаллашини айтмоқда. Бу эса янги ҳукумат коалицияси, асосан, шу партия вакилларидан иборат бўлишини англатади.\nЎз партияси сайловда ғолиб чиққанини айтган Э.Олмерт фаластинликларни алоҳида-алоҳида давлат тузиш учун бирга ишлашга чақирди. У музокара олиб борадиган томон бўлмаган тақдирда ҳам партия ўз режасини амалга ошириши мумкинлигини билдирди.\n“Воқеликни тан олган ва тушунган ҳолда биз энг яхши ўғлонларимиз, аскарларимиз дафн этилган Исроил учун муқаддас ҳудудларнинг бир қисмини бериш орқали муроса қилишга тайёрмиз. Орзуингиз рўёбга чиқиши учун биз билан ёнма-ён ўз давлатингизда тинч ҳаёт кечиришингизга имконият яратиш мақсадида биз ўша ерларда яшаб келган яҳудийларни бошқа жойларга кўчириш орқали муросага келишга тайёрмиз”, - деди Э.Олмерт.\nЭ.Олмерт сайловолди кампанияси давомида Фаластин ҳудудларидан Исроил қўшинларини бир томонлама олиб чиқиш ишларини давом эттиришини билдирган эди. Иккита алоҳида давлат яратиш мақсадида партиянинг ҳозир беҳуш ҳолда шифохонада ётган асосчиси Ариэл Шарон Ғазо секторидан Исроил қўшинларни олиб чиқиш ишларини ўтган йил сентябрь ойида тугатган эди. Режага кўра, 2010 йилга қадар Исроил ва Фаластин давлати ҳудудларини хавфсизлик деворлари ажратиб туради.\nКнессетда кўпчиликни ташкил этиш учун “Кадима” 61 та ўринни эгаллаши керак бўларди. Шунинг учун эндиликда партия сайловда иккинчи ўринни эгаллаган “Меҳнат” партияси билан коалиция тузиши кутилмоқда. Шарон режасини қўллаб-қувватлаган бу партия парламентдаги 20 та ўринни эгаллаши айтилмоқда.\nСайловда учинчи ўринни “Бизнинг уй – Исроил” партияси эгаллади. Бу партия аъзоларини, асосан, собиқ Совет Иттифоқидан Исроилга кўчиб борган иммигрантлар ташкил этади. Партия раиси Авигдор Либерман сайлов натижаларидан қониқиш ҳосил қилганини билдирди.\n“Сайлов натижаси бизни қониқтиради. Менимча, бу ўта муҳим муваффақият. Бугунги кунда биз ўнг қанотнинг йирик қисмини ташкил этяпмиз. Кейинги сайловда биз асосий ҳамкор бўлишга умид қиламиз”, - деди А.Либерман.\nИсроилда ўтказилган парламент сайловида собиқ бош вазир Беньямин Нетаняху етакчилигидаги “Ликуд” партияси катта йўқотишга учради.\n29 март куни Эҳуд Олмерт янги ҳукумат тузиш масаласида бошқа партиялар билан норасмий маслаҳатлашув бошлади.\n“Кадима”нинг ғалабасига халқаро ҳамжамият турлича муносабат билдиряпти.\n“Биз Олмерт бир томонлама ҳаракат қилиш сиёсатини музокаралар олиб бориш сиёсатига ўзгартиришига умид қиламиз”, - деди М.Аббос.\nФаластиндаги “Ҳамас” радикал гуруҳи Исроилдаги сайлов натижаларини рад этди.\nАҚШ президенти Жорж Буш эса Олмертга қўнғироқ қилиб, сайловдаги ғалаба билан табриклади.\nЕвропа Иттифоқи ташқи сиёсати мутасаддиси Ҳавъер Солана ҳам Эҳуд Олмертни телефон орқали қутлаб, Исроил фаластинликлар билан бирга тинчлик сари ҳаракат қилишига умид билдирди.


Ўзбекистон - BBC News O'zbek\n...да чоп этилган 11:11 26 ноябр 202111:11 26 ноябр 2021\nТўрт йил аввал АҚШнинг Нью-Йорк шаҳрида юк машинасини одамлар устига ҳайдаб саккиз кишини ўлдирган Сайфулло Соипов ишида ҳануз ҳукм ўқилгани йўқ.\n...да чоп этилган 9:57 26 ноябр 20219:57 26 ноябр 2021\nЎзбекистон: Ғузорда унга навбат, қидирувдаги 3 минг қарздор ва боғчада топилган жасад – янгиликлар\nМажбурий ижро бюросининг хабар беришича, шу йилнинг ўтган даври мобайнида 7,8 мингдан зиёд шахсга нисбатан қидирув эълон қилинган. Қидирувдаги шахслар топилиши натижасида 30,7 миллиард сўмга тенг қарздорлик ундирилган.\n...да чоп этилган 12:30 25 ноябр 202112:30 25 ноябр 2021\nДайжест. Россия, мигрантлар: Бу йил кўп пул юборилаяпти, Москвада патент нархи кескин ошди, Собянин мигрантларни камайтирмоқчи\nМуҳожирлар бир йилда 7 млрд. доллар юборишаяпти. Собянин энди коммунал хизматдагиларни қисқартирмоқчи. Патент 600 рублча қимматлайди.\n...да чоп этилган 9:10 25 ноябр 20219:10 25 ноябр 2021\nЕвропа Иттифоқи Ўзбекистон ва Марказий Осиёнинг кўмагига муҳтож\nЕвропа Иттифоқи минтақа давлатларига даъват билан чиқди. Улардан Беларусь ва қочқинлар масаласида ёрдам сўради. Ўзбекистон, Тожикистон ва Туркманистон Афғонистоннинг шимолий қўшнилари бўлишади. Толибон Афғонистонида ҳам ҳозир бу масала ўта актуал ҳисобланади.\n...да чоп этилган 8:02 25 ноябр 20218:02 25 ноябр 2021\nАҚШда 'Демократия учун саммит' – Ўзбекистон, Марказий Осиёдан ҳеч ким йўқ, Россиядан ҳам...\n“Авторитаризмдан ҳимояланиш, коррупциянинг олдини олиш ва унга қарши курашиш, инсон ҳуқуқларини ҳурмат қилишга ундаш” – саммитнинг асосий мавзулари бўлиши айтилмоқда.\n...да чоп этилган 14:22 23 ноябр 202114:22 23 ноябр 2021\nЎзбекистон: Аёллар мавзулари трендда, зўравонлик ва мажбурий меҳнат давом этаяптими? Янгиликлар\nЖурналистлар киритилмаган кенгаш. Блогер аёл нега калтакланди? Зўравонликка қарши 16 кунлик кампания - bbcuzbek.com дайжести.\n...да чоп этилган 13:07 23 ноябр 202113:07 23 ноябр 2021\nЎзбекистон тадбиркорлари учун Британия бозорига йўл очилдими?\nЭндиликда, ўзбекистонлик тадбиркорлар минглаб турдаги товарларни Буюк Британия бозорига ҳеч қандай бож тўловларисиз олиб киришлари мумкин.\n...да чоп этилган 8:10 23 ноябр 20218:10 23 ноябр 2021\nЎзбекистон: Сариқ сабзи ва ош яна қанча қимматлайди? Ўзбеклар ва дунё (видео)\nГлобал иқлим инқирози Ўзбекистонда сариқ сабзига таъсир қилгани айтилмоқда. Сариқ сабзининг қимматлагани ва унинг ортидан ош нархининг ҳам ошгани сўнгги пайтларда ҳатто кибер фазода ўзбекларнинг асосий муҳокама мавзуларидан бирига айланган. Ўзбеклар, Ўзбекистон учун сариқ сабзининг қиймати шунчалик муҳимми?\nсаҳифа 1 ...нинг 100


Шавкат Мирзиёев Ўзбекистон халқига мурожаат билан чиқди (видео) | Qalampir.uz\nЖамият\t23 Июль 22:18 35238\nШунингдек, йиғилишда Президент Шавкат Мирзиёев Ўзбекистон халқига мурожаат билан чиқди.\n“Фурсатдан фойдаланиб халқимизга мурожаат қилмоқчиман. Азиз халқимизга, нуронийларимизга, фарзандларимизга, ҳаммага жуда эҳтиёт бўлайлик. Пандемия яна ўзини нималарга қодир эканини кўрсатяпти. Бу кўринмас душман биз билан жуда катта кураш олиб боряпти. Шунинг учун вакцинация, вакцинация ва яна бир марта вакцинация”, дейди Мирзиёев.\nДавлат раҳбари мурожаат сўзида давом этар экан вакциналарни олиб келиш осон бўлмаётганини таъкидлади.\n“Жуда катта машаққатлар билан биз вакциналарни олиб келяпмиз. 4 август куни яна 3 миллион янги доза Америкадан келадиган бўлди. Мана 2,5 миллон доза вакциналаримиз бор. Лекин одамларимиз вакцинага ишонмаяпти. Жуда катта йўқотишлар бўляпти ораларимизда. Мана шу тартибимиз, интизомимиз, ҳар биримизнинг соғлиғимизга эътибор қилишга яна бир бор даъват қилмоқчиман. Бефарқ бўлмайлик. Кўринмас душман ёнимизда юрибди. Мана кўряпсизлар, шифохоналаримиз тўлиб кетди яна. Оғир келди пандемия ва қачон тугайди, нима қилади, ҳеч ким билмайди”, дейди Президент Ўзбекистон халқига қилган мурожаати сўнгида.\n16 Сентябрь 10:33 26880\n17 Сентябрь 10:31 23050\n17 Сентябрь 21:16 22810


Toyota янги Vios седани тақдимотига тайёрланяпти » Скачать музыку бесплатно новинки музыки 2016-2017\nToyota янги Vios седани тақдимотига тайёрланяпти\nКомментариев: 0 Просмотров: 372 Дата: 23-12-2015, 08:05 Тақдимот 5-9 февралда Деҳлидаги “Auto Expo” кўргазмаси доирасида бўлиб ўтади. Япон корпорацияси вакиллари янги авто русуми С-классга мансублигини айтишди. Автомобилга 1,5 литрли бензинли ёки 1,4 литрли дизель двигатель ўрнатилади. 4 поғонали автомат қути билан ишлайди. Toyota Vios седани “иқлим назоратчи”си билан жиҳозланади, шунингдек, ABS тизими ҳамда ҳайдовчи ва олдиндаги йўловчи учун иккита хавфсизлик ёстиқчаси бор. Машинани олиб қочишдан ҳимояловчи сигнализация ва иммобилайзер (автомобиль ўғриларидан ҳимояловчи махсус қурилма, двигатель ўт олишига тўсқинлик қилади) ўрнатилган. Ҳозирча машинанинг нархи аниқ эмас. Аммо Maruti Ciaz, Hyundai Verna ва Honda City каби рақобатчилардан устун келиш учун нархи пастроқ бўлишини айрим экспертлар тахмин қилишмоқда. Тошкентдаги Toyota автосалони орқали Toyota автомобилларига буюртма бериш имкони бор.\nTeglar: Toyota Категория: Авто Нашли ошибку?


“Ўзатом” агентлиги қошидаги илмий-техник ва экспертлар кенгаши Ўзбекистон Республикаси Президентининг “Ўзбекистон Республикаси ядро энергетикасини ривожлантириш чора-тадюирлари тўғрисида” 2018 йил 19 июльдаги ПФ-5484-сонли қарорига мувофиқ ташкил этилган. Ўзбекистон Республикаси Вазирлар Маҳкамасининг 06.10.2018 йилдаги қарори билан 800-сонли Ўзбекистон Республикаси Вазирлар Маҳкамаси ҳузуридаги Атом энергиясини ривожлантириш агентлигининг илмий-техник ва эксперт кенгашининг таркиби ва низоми тасдиқланди.\nИлмий-техник ва эксперт кенгаши давлат ва хўжалик бошқаруви органлари, маҳаллий давлат ҳокимияти органлари ва фуқароларнинг ўзини-ўзи бошқариш органлари, шу жумладан олий ўқув юртлари, илмий-тадқиқотлар ва лойиҳалаш ташкилотлари, республикада атом энергиясини ривожлантириш соҳасидаги фаолиятини мувофиқлаштирувчи коллегиал органдир. Ядро энергетикасини ривожлантиришнинг стратегик масалалари бўйича қарорлар қабул қилиш илмий-техник ва экспертлар кенгашининг хулосалари асосида амалга оширилади. Кенгаш ўз фаолиятида Ўзбекистон Республикаси Конституцияси ва қонунларини, Ўзбекистон Республикаси Олий Мажлиси палаталарининг қарорларини, Ўзбекистон Республикаси Президентининг фармонлари, қарорлари ва фармойишларини, Ўзбекистон Республикаси Вазирлар Маҳкамасининг қарорлари ва буйруқларини, шунингдек бошқа қонун ҳужжатларига амал қилади.\nкенгашнинг асосий вазифалари қуйидагилардан иборат: Республиканинг атом энергетикасини янада ривожлантириш концепциялари ва дастурларини шакллантириш, кўриб чиқиш, ва амалга ошириш бўйича ишларни ташкил этиш;\nатом электр станцияси ёки унинг блокини, шунингдек ишлатилган ядро ёқилғисини сақлаш омборларини жойлаштриш, лойиҳалаштириш, қуриш, ишга тушириш,фойдаланиш хусусиятларини чеклаш ва фойдланишни бекор қилиш бўйича тавсиялар ишлаб чиқиш;\nатом энергиясидан фойдаланишда хавфсизлик, аҳолини ва атроф-муҳитни муҳофаза қилиш, шунингдек, атом энергиясидан фойдаланиш пайтида фавқулодда вазиятларнинг олдини олиш ва оқибатларини бартараф қилиш масалалари бўйича таклифлар тайёрлаш;\nатом электр станциялари қуриш лойиҳаларини кўриб чиқиш ва тасдиқлаш, ушбу соҳадаги энг муҳим меъёрлар ва стандартларга мувофиқ уларни амалга ошириш жараёнини мониторинг қилиш;\nатом энергиясидан тинч мақсадларда фойдаланиш соҳасидаги Ўзбекистон Республикасининг халқаро шартномалари бажарилишини таъминлаш чораларини кўриш.\nАтом энергиясини ривожлантиришнинг стратегик масалалари бўйича фикрларни тайёрлаш.


Ҳеч кимга ўхшамайдиган "Фаровонлик"\nТўлқин Хабарларга кўра, Ўзбекистонда Фаровонлик партияси тузилаётгани эълон қилинган. Партия ташаббус гуруҳи фаолларининг айтишича, Фаровонлик янги мингйилликнинг мутлақо янги типдаги партиясидир.\n2003 йилда Ўзбекистонда мухолифатдаги сиёсий кучларнинг жонланиши, янги партияларнинг майдонга келиши кузатилди. Мазкур йил охирларида эса (26 декабрда) Фаровонлик партиясини тузишга киришилгани ҳақида хабарлар пайдо бўлди.\nТузилажак партия етакчиси бўлиши кутилаётган қишлоқ хўжалик фанлари доктори, профессор Қурбон Розиқовнинг айтишича, партия ташаббус гуруҳи тузилган, унинг дастури моҳияти ҳақида жамоатчиликка ахборот берилган.\nПартиянинг асосий мақсади ва вазифалари ҳақидаги маълумотда келтирилишича: “Фаровонлик партияси сиёсат билан шуғулланмайди,(?!) у ҳокимиятга ҳам интилмайди, кланлар ва гуруҳлар манфаатини, алоҳида минтақалар, диний ва миллий тоифалар ҳуқуқларини ҳимоя қилмайди. Бу партиянинг асосий ғояси - бутун Ўзбекистон халқи учун фаровонликни талаб қилиш ва таъминлашдан иборат”.\nУшбу маълумотда партия ҳукумат олдига ялпи ички маҳсулотни йилига беш фоиз ошириш талабини қўйиши кўрсатилган. Агар бу кўрсаткич бажарилмаса, ҳукумат истеъфога чиқиши керак.\nҚ.Розиқовнинг таъкидлашича, партия ҳозирча рўйхатдан ўтиш, парламентга номзодлар кўрсатиш каби фаолият билан шуғулланмайди. У ўз сафига мутахассисларни кўпроқ жалб этиш, аъзолар сонини кўпайтириш, мустақилликнинг 12 йили давомида мамлакат иқтисодиётида йўл қўйилган хато ва камчиликларни аниқлаш, тўғри тавсияларни ҳукуматга етказиш йўли билан ислоҳотларда иштирок этишни ўз олдига мақсад қилиб қўйган.\nТашаббус гуруҳи вакилларининг сўзларига қараганда, ҳозир кўпчилик партияга хайрихоҳлик билдирмоқда. Тез орада бу партиянинг таъсис йиғилиши ўтказилиши режалаштирилган.\nУларнинг айтишича, Фаровонлик партиясининг сиёсий партия эмаслигига (?!) сабаб, сўнгги вақтларда ижтимоий масалалар биринчи планга чиққан ва бу янги ҳаракатнинг асосий мақсадини белгилаб берган.\nМустақил кузатувчи Сергей Ежковнинг таъкидлашича, партия ҳукуматдан нимадир талаб қилиш учун тузилмайди. Партия ҳукуматга ўз дастури, аниқ вазиятдан чиқиш йўлларини таклиф этиш мақсадида тузилади.\nС.Ежковнинг бидиришича, партия ўз олдига қўйган мақсадларни амалга ошириш учун, албатта, ҳокимиятга интилиши лозим.


Canon PowerShot G9 X ихчам фотоаппаратини эълон қилди\nФотографиянинг пайдо бўлиши, бошқа соҳалардаги ўрни ва аҳамиятини қўя турайлигу, оддий одам учун қанчалар муҳим ходиса бўлганини барча яхши билади. Фотоларда ўтмишимизнинг гоҳ ширин, гоҳ аччиқ хотиралари мухрланади. Унинг ҳаётимиздаги аҳамияти шу қадар ошди-ки, фотокамералар ҳар бир хонадонга кириб, кундалик жиҳозга айланди. Чунки бугунг аксар хонадонларда оилавий суратлар учун алоҳида фотоаппарат мавжуд. Шу нуқтаи назардан Canon брендининг навбатдаги янгилиги барча учун қизиқ ва фойдали бўлиши мумкин.\nCanon компанияси жорий йилнинг ноябрида сотувга чиқариладиган PowerShot G9 X ихчам фотокамераси ҳақида маълум қилди. Янгиликда 1 дюймли (13,2 × 8,8 мм) 20 млн таъсирчан пикселдан иборат КМОП-матрица BSI-CMOS қўлланилган. Расмлар гулдастаси DIGIC 6 процессорида қайта ишланади. Ёруғлик сезгирлиги ўлчами ISO 125–12800, сурат олишда фотоаппарат объективининг очиқ туриш вақти 1/2000 дан 30 секундгача.\nФотоаппарат 5472 × 3648ли камера билан сониясига 6 тагача сурат олиш имконига эга. Видеоматериаллар 1920 × 1080 (60p, 30p), 1280 × 720 (30p) ёки 640 × 480 (30p) ҳажмда тасвирга туширилади ва материаллар SD/SDHC/SDXC хотира картасида сақланади.\nPowerShot G9 X моделида 3 карра оптик трансфокатор объектив ва фокус масофаси 28-84 ммга тенг 35 миллиметрлик тасмали камера қўлланилган. Ёзиб олиш дисплейи диоганал бўйича 3 дюйм.\nЯнгликда Wi-Fi 802.11b/g/n симсиз алоқа адаптери ва модуль NFC бор. Шунингдек, фотография мухлислари USB 2.0 порт ва HDMI интерфейсдан фойдаланишлари мумкин.\nФотоҳаваскорлар учун аппаратнинг ўлчами, оғирлиги масаласи ҳам қизиқ. Айниқса, сайру саёҳатлар чоғида ҳар бир грамм ҳисобда туради. PowerShot G9 X ихчам моделнинг умуми ўлчами 98 × 58 × 31 мм, оғирлиги қувват олиш манбаи билан бор йўғи 210 граммни ташкил этган.\nБарча имкониятлар ҳақида билиб олингандан сўнг, ҳамма энг керакли маълумотни кутиши табиий. Бу, албатта, аппаратнинг нарx-навоси. Тахминларга кўра, Canon PowerShot G9 X 530 АҚШ долларида сотилиши мумкин.